02014O0015 — MT — 01.02.2017 — 003.001

Dan it-test hu maħsub purament bħala għodda ta’ dokumentazzjoni u m’għandu l-ebda effett legali. L-istituzzjonijiet tal-Unjoni m'għandhom l-ebda responsabbiltà għall-kontenut tiegħu. Il-verżjonijiet awtentiċi tal-atti rilevanti, inklużi l-preamboli tagħhom, huma dawk ippubblikati fil-Ġurnal Uffiċjali tal-Unjoni Ewropea u disponibbli f’EUR-Lex. Dawk it-testi uffiċjali huma aċċessibbli direttament permezz tal-links inkorporati f’dan id-dokument

►B LINJA GWIDA TAL-BANK ĊENTRALI EWROPEW tal-4 ta’ April 2014 dwar statistika monetarja u finanzjarja (riformulazzjoni) (BĊE/2014/15) (2014/810/UE) (ĠU L 340 26.11.2014, p. 1)

Emendat bi:









▼B

LINJA GWIDA TAL-BANK ĊENTRALI EWROPEW

tal-4 ta’ April 2014

dwar statistika monetarja u finanzjarja

(riformulazzjoni)

(BĊE/2014/15)

(2014/810/UE)







Artikolu 1

Kamp ta' applikazzjoni

1. Ġenerali

Din il-Linja Gwida tistabbilixxi l-obbligi tal-BĊNi biex jirrapportaw statistika monetarja u finanzjarja lill-BĊE.

▼M2

2. Skemi ta' rapportar, standards u dati ta' trażmissjoni

Il-BĊNi għandhom jirrapportaw l-partiti msemmijin fl-Artikoli 3 sa 26a skont l-iskemi li jidhru fl-Anness II u skont l-istandards tar-rapportar elettroniku stabbiliti fl-Anness III. Sa l-aħħar ta' Settembru ta' kull sena, il-BĊE għandu jikkomunika d-dati eżatti tat-trażmissjoni lill-BĊNi fil-forma ta' kalendarju ta' rapportar għas-sena ta' wara.

▼B

3. Rekwiżiti ta’ rapportar ta’ dejta b’lura fil-każ tal-adozzjoni tal-euro

Fil-każijiet tal-adozzjoni tal-euro, għandhom japplikaw ir-regoli li ġejjin:

(a) Għal statistika tal-karta tal-bilanċ tal-MFI u l-MMF u l-istatistika fuq l-assi u l-obbligazzjonijiet tal-IF u l-FVC, il-BĊNi tal-Istati Membri li l-munita tagħhom mhijiex l-euro (minn hawn 'il quddiem l-'Istati Membri mhux taż-żona tal-euro') li jadottaw l-euro wara d-dħul fis-seħħ ta' din il-Linja Gwida għandhom jirrapportaw lill-BĊE, dejta b’lura li tkopri l-perjodi ta' referenza mill-adeżjoni tagħhom mal-Unjoni, u fi kwalunkwe każ li tkopri tal-anqas it-tliet snin qabel l-adeżjoni tagħhom maż-żona tal-euro. Id-dejta għandha tiġi kkompilata mill-BĊNi bħal li kieku l-Istat Membru inkwistjoni kien parti miż-żona tal-euro matul il-perjodi ta' referenza kollha. Sabiex jiġi ssodisfat dan ir-rekwiżit, il-BĊNi tal-pajjiżi li jidħlu fl-Unjoni huma rrakkomandati li jimplimentaw ir-rekwiżiti ta' dawn is-settijiet ta' dejta skont il-mudelli għal Stati Membri mhux taż-żona tal-euro.

(b) Minbarra dan ir-rekwiżit ġenerali, japplikaw ir-rekwiżiti li ġejjin fir-rigward tal-istatistika tal-partiti tal-karta tal-bilanċ (BSI) tal-MFI:

(i) id-data b’lura għandha tkopri wkoll it-tliet snin qabel id-dħul ta' Stat Membru fl-Unjoni, sakemm ma jkunx miftiehem mod ieħor mal-BĊE;

(ii) il-BĊNi tal-Istati Membri taż-żona tal-euro għandhom jirrapportaw pożizzjonijiet fil-konfront ta' Stati Membri li jadottaw l-euro wara d-dħul fis-seħħ ta' din il-Linja Gwida li tkopri it-tliet snin qabel it-tkabbir taż-żona tal-euro, sakemm ma jkunx miftiehem mod ieħor mal-BĊE. Dan il-prinċipju għandu japplika biss għal ammonti pendenti ta' kull xahar irrapportati skont ir-Regolament (UE) Nru 1071/2013 (BĊE/2013/33). Ir-rapportar huwa obbligatorju biss għal dawk l-ammonti pendenti li jaqbżu l-EUR 50 miljun u li nkella jsir fuq bażi volontarja.

(c) Għal ħruġ ta' titoli, is-serje ta' żmien trażmessa lill-BĊE għandha tibda minn Diċembru 1989 għall-ammonti pendenti, u minn Jannar 1990 għall-flussi.

(d) Għal statistika tal-pagamenti, għandhom jiġu rrapportati ħames snin ta' dejta, inkluż l-aħħar sena ta' referenza, fuq bażi tal-aqwa sforzi.

4. Rekwiżiti ta’ rapportar ta’ dejta b’lura li joriġinaw mill-introduzzjoni tar-rekwiżiti l-ġodda fir-rigward tal-istatistika monetarja u finanzjarja

(a) Dejta b’lura jew stimi trimestrali f'konformità mar-rekwiżiti tas- sistema Ewropea riveduta tal-kontijiet (minn hawn 'il quddiem 'ESA 2010') stabbiliti mir-Regolament (UE) Nru 549/2013 huma meħtieġa għall-istatistika BSI, IF u FVC kif speċifikat fit-Tabelli 1, 2 u 3 tal-Anness VI għall-kompilazzjoni tal-kontijiet finanzjarji. Id-dejta għandha tiġi rrapportata lill-BĊE fuq bażi tal-aqwa sforzi kif ġej: f'Settembru 2014 għall-perjodi ta' referenza minn Q4 2012 sa Q2 2014; f'Diċembru 2014 għall-perjodu ta' referenza Q3 2014; u f'Marzu 2015 għall-perjodu ta' referenza Q4 2014.

(b) Dejta b’lura jew stimi għall-karatteristiċi ta' prijorità għolja ġodda adottati fir-Regolament (UE) Nru 1071/2013 (BĊE/2013/33) kif speċifikat fit-Tabella 4 tal-Anness VI għall-perjodi ta' referenza minn Ġunju 2014 'il quddiem huma meħtieġa fuq bażi tal-aqwa sforzi sa Mejju 2015 biex jiġi evitat dewmien fil-pubblikazzjoni attwali.

(c) Dejta b’lura jew stimi għall-karatteristiċi ta' prijorità għolja ġodda li ġejjin adottati fir-Regolament (UE) Nru 1072/2013 (BĊE/2013/34) kif speċifikat fit-Tabella 5 tal-Anness VI għall-perjodi ta' referenza minn Ġunju 2014 'il quddiem huma meħtieġa fuq bażi tal-aqwa sforzi sa Mejju 2015.

Artikolu 2

Definizzjonijiet

Għall-finijiet ta’ din il-Linja Gwida:

1. ‘“aġent ta' rapportar” u “residenti” għandhom l-istess tifsira kif iddefinit fl-Artikolu 1 tar-Regolament (KE) Nru 2533/98;

2. “Eurosistema” tfisser il-BĊNi tal-Istati Membri taż-żona tal-euro u l-BĊE;

3. "istituzzjoni ta' kreditu" għandha l-istess tifsira kif iddefinit fl-Artikolu 4(1)(1) tar-Regolament (UE) Nru 575/2013 tal-Parlament Ewropew u tal-Kunsill ( 1 );

4. "MFIs oħra" tfisser l-MFIs kollha minbarra l-banek ċentrali.

Artikolu 3

Statistika fuq il-partiti tal-karta tal-bilanċ dwar MFIs

1. Kamp ta' applikazzjoni tar-rapportar

(a) Ġenerali

Il-BĊNi għandhom jikkompilaw u jirrapportaw żewġ karti tal-bilanċ aggregati, it-tnejn fuq bażi grossa, skont l-iskemi stabbiliti fl-Anness I għar-Regolament (UE) Nru 1071/2013 (BĊE/2013/33): waħda li tirreferi għas-subsettur tal-MFI "bank ċentrali" u oħra li tirreferi għas-subsettur "MFIs oħra".

Il-BĊNi għandhom iġibu t-tagħrif statistiku meħtieġ dwar il-karta tal-bilanċ tagħhom stess mis-sistema ta’ kontabbiltà permezz ta’ bridging tables iddedikati disponibbli fil-websajt tal-BĊE ( 2 ). It-tabelli sejrin jiġu emendati kif meħtieġ b'kooperazzjoni mal-BĊNi biex jirriflettu s-sitwazzjonijiet li jevolvu, pereżempju sabiex tiġi żgurata konsistenza mar-regoli tal-kontabilità aġġornati. Il-BĊE, għal finijiet ta' rapportar statistiku, għandu jġib id-dejta mill-karta tal-bilanċ tiegħu stess, li tikkorrispondi għad-dejta derivata mill-BĊNi mill-karti tal-bilanċ tagħhom stess.

Il-BĊNi għandhom iġibu t-tagħrif statistiku meħtieġ dwar il-karti tal-bilanċ ta' MFIs oħrajn permezz tal-aggregazzjoni tad-dejta tal-BSI miġbura minn MFIs individwali residenti ħlief għall-BĊN residenti.

Dawn ir-rekwiżiti għandhom ikopru ammonti pendenti tal-aħħar tax-xahar u tal-aħħar tat-trimestru (stokks) dejta tal-aġġustament tal-fluss ta’ kull xahar u trimestrali, u dejta ta' kull xahar u trimestrali dwar titolizzazzjoni ta' self u trasferimenti oħra ta’ self. Il-karta tal-bilanċ għandha titfassal sal-aħħar jum kalendarju tax-xahar/trimestru mingħajr ma jitqiesu l-vaganzi lokali tal-bank; jekk dan ma jkunx possibbli, għandha tintuża dejta relatata mal-aħħar jum tax-xoghol, skont is-suq nazzjonali jew ir-regoli ta’ kontabilità.

Il-partiti kollha huma obbligatorji; madankollu, b'referenza għaċ-ċelloli fit-Tabelli 3 u 4 tal-Parti 3 tal-Anness I għar-Regolament (UE) Nru 1071/2013 (BĊE/2013/33) li jikkorrispondi għall-Istati Membri mhux taż-żona tal-euro, japplikaw xi dispożizzjonijiet speċjali, kif deskritt fil-paragrafu 8. Barra minn hekk, b'referenza għar-rekwiżiti tat-Tabella 5 tal-Parti 5 tal-Anness I għar-Regolament (UE) Nru 1071/2013 (BĊE/2013/33) għar-rapportar ta' self titolizzat u derikonoxxut li huwa servizzjat mill-MFIs, il-BĊNi jistgħu jestendu r-rekwiżiti ta' rapportar biex jinkludu self li ttrasferit b’mod ieħor li huwa servizzjat mill-MFIs. Sal-punt li din l-informazzjoni addizzjonali ma tiġix inkluża fir-rapportar taħt it-Tabella 5 tal-Parti 5 tal-Anness I għar-Regolament (UE) Nru 1071/2013 (BĊE/2013/33) iżda hija disponibbli għall-BĊNi, id-dejta għandha tiġi inkluża fit-Tabella 4 tal-Parti 1 tal-Anness II għal din il-Linja Gwida. Sal-punt li l-informazzjoni dwar is-self titolizzat jew ittrasferit b’mod ieħor li mhuwiex servizzjat mill-MFIs hija disponibbli għall-BĊNi (eż. minn OFIs jew awżiljari finanzjarji li jaġixxu bħala servizjanti għas-self), din id-dejta għandha tiġi inkluża fit-Tabella 4 tal-Parti 1 tal-Anness II.

Il-BĊNi għandhom jirrapportaw tagħrif statistiku dwar partiti tal-karta tal-bilanċ skont il-Parti 1 tal-Anness II.

(b) Aġġustamenti tal-fluss

Il-BĊE għandu jikkalkula t-tranżazzjonijiet billi jieħu d-differenza bejn l-istokks fi tmiem ix-xahar u mbagħad ineħħi l-effetti li ma joriġinawx mit-tranżazzjonijiet abbażi tal-aġġustamenti tal-fluss li ġejjin:

(i) ir-riklassifikazzjonijiet u aġġustamenti oħra, li jkopru bidliet fl-istokk tal-karta tal-bilanċ li joriġinaw minħabba bidliet fil-kompożizzjoni u l-istruttura tal-popolazzjoni tal-MFI, bidliet fil-klassifikazzjoni tal-istrumenti finanzjarji u l-kontropartijiet, bidliet fid-definizzjonijiet statistiċi u l-korrezzjoni (parzjali) tal-iżbalji tar-rapportar;

(ii) l-aġġustamenti ta' rivalutazzjoni minħabba bidliet fil-prezzijiet, li jinkludu kwalunkwe bidla fil-pożizzjoni tal-istokk minħabba impatt tal-movimenti fil-prezzijiet tal-assi u l-obbligazzjonijiet, u li jirriflettu wkoll l-impatt tat-tħassir u t-tniżżil fil-valur tas-self; u l-bidliet fir-rati ta' kambju, li jinkludu kwalunkwe bidla fil-pożizzjoni tal-istokk minħabba l-moviment tar-rata ta' kambju fuq l-assi u l-obbligazzjonijiet denominati f'munita barranija.

Il-BĊNi għandhom jirrapportaw lill-BĊE dejta ta' kull xahar u trimestrali relatata mar-riklassifikazzjonijiet u aġġustamenti oħra u għal rivalutazzjonijiet minħabba l-bidliet fil-prezz ikkalkolati skont l-Anness IV. Il-BĊE normalment jikkalkula l-aġġustamenti ta' rivalutazzjoni għal bidliet fir-rati ta' kambju, għalkemm meta l-BĊNi jkunu f'pożizzjoni biex jikkompilaw aġġustamenti aktar preċiżi, dawn jistgħu wkoll jibagħtu dawn l-aġġustamenti lill-BĊE direttament.

2. Frekwenza ta’ rapportar u skadenza

Il-BĊNi u d-dipartiment tal-BĊE responsabbli għar-rapportar finanzjarju għandhom jirrapportaw lill-BĊE dejta ta' kull xahar sal-għeluq tal-15-il jum tax-xogħol wara l-aħħar tax-xahar li miegħu tkun relatata d-dejta, filwaqt li għandhom jirrapportaw dejta trimestrali sal-għeluq tat-28 jum ta' xogħol wara l-għeluq tat-trimestru miegħu tkun relatata d-dejta.

3. Politika ta’ reviżjoni

Il-BĊNi jista’ jkollu l-bżonn jirrivedi d-dejta li tirriferi għall-aħħar perjodu ta’ qabel il-perjodu ta’ referenza kurrenti. Barra minn hekk, jista' jkun hemm reviżjonijiet li jirreferu għal perjodi preċedenti, li joriġinaw minn, pereżempju, żbalji, riklassifikazzjonijiet, proċeduri ta' rapportar imtejba, eċċ. Il-BĊE jista’ jipproċessa reviżjonijiet eċċezzjonali u ordinarji simultanjament jew jiddeċiedi li jipposponi l-ipproċessar ta’ reviżjonijiet eċċezzjonali għal wara l-perjodu ta’ produzzjoni ta’ kull xahar għall-aggregati monetarji.

Il-politika ta’ reviżjoni għandha tikkonforma mal-prinċipji fil-'Manwal dwar l-istatistika tal-karta tal-bilanċ tal-MFI'. Biex jiġi żgurat bilanċ tajjeb bejn il-kwalità tal-istatistika monetarja u l-istabbiltà tagħha, u biex titjieb il-konsistenza bejn l-istatistika ta’ kull xahar u trimestrali, għandhom jintbagħtu reviżjonijiet eċċezzjonali għad-dejta ta’ kull xahar meta tiġi sottomessa l-istatistika trimestrali. Kull meta jiġu rrapportati reviżjonijiet fid-dejta ta' kull xahar iżda l-qafas nazzjonali tal-produzzjoni tad-dejta ma jippermettix il-ġenerazzjoni ta' reviżjonijiet korrispondenti, il-BĊNi għandhom jiżguraw, fuq bażi tal-aqwa sforzi, li tinżamm il-konsistenza bejn id-dejta ta' kull xahar u trimestrali, eż. permezz ta' stimi.

4. Verifiki li jimmonitorjaw il-konsistenza interna tad-dejta

Qabel ma tiġi trażmessa d-dejta lill-BĊE, il-BĊNi u d-dipartiment tal-BĊE responsabbli għar-rapportar finanzjarju għandhom jivverifikaw il-konsistenza interna tad-dejta skont il-verifiki ddefiniti u miżmuma mill-BĊE.

5. Żieda

(a) Kompożizzjoni tad-“denb”

Fejn il-BĊNi jagħtu derogi lill-MMFs skont l-Artikolu 9(1)(a) tar-Regolament (UE) Nru 1071/2013 (BĊE/2013/33), il-BĊNi għandhom jiżguraw li l-kontribuzzjoni kumulattiva tagħhom għat-total tal-karta tal-bilanċ tal-MMF taż-żona tal-euro ma taqbiżx:

(i) 10 % f’kull Stat Membru taż-żona tal-euro fejn il-kontijiet nazzjonali tal-karta tal-bilanċ ta’ MMF jammontaw għal iżjed minn 15 % tal-karta tal-bilanċ ta’ MMF totali taż-żona tal-euro;

(ii) 30 % fl-Istati Membri kollha taż-żona tal-euro, ħlief għal dawk fejn il-karta tal-bilanċ ta’ MMF nazzjonali tammonta għal anqas minn 1 % tal-karta tal-bilanċ ta’ MMF totali taż-żona tal-euro, f’liema każ ma għandha tapplika l-ebda restrizzjoni speċifika fl-allokazzjoni tal-MMFs lid-denb.

Meta BĊNi jagħtu derogi lill-MMFs skont is-ubparagrafi (i), (ii) jew (iv) tal-Artikolu 9(2)(b) tar-Regolament (UE) Nru 1071/2013 (BĊE/2013/33), il-BĊNi għandhom jiżguraw li għal kull partita, il-kontribuzzjoni kkombinata tad-derogi għall-ammont totali korrispondenti fil-karta tal-bilanċ ta' MFI nazzjonali ma taqbiżx 5 %. Il-BĊNi jistgħu wkoll jagħtu derogi lill-MMFs mir-rekwiżit biex jipprovdu dejta dwar pożizzjonijiet ta' assi u obbligazzjonijiet fil-konfront tas-settur tal-korporazzjonijiet tal-assigurazzjoni taż-żona tal-euro u s-settur tal-fondi ta' pensjoni b'mod separat skont is-subparagrafu (iii) tal-Artikolu 9(2)(b) tar-Regolament (UE) Nru 1071/2013 (BĊE/2013/33). Il-BĊNi għandhom jagħmlu distinzjoni bejn assi u obbligazzjonijiet fil-konfront tal-korporazzjonijiet tal-assiguazzjoni u fondi tal-pensjoni, u bejn pożizzjonijiet b'istituzzjonijiet domestiċi u istituzzjonijiet residenti fi Stati Membri taż-żona tal-euro, u jistgħu mbagħad jagħtu derogi fir-rigward ta' kull blokk li l-kontribuzzjoni tiegħu ma taqbiżx il-5 % tat-total tal-karta tal-bilanċ ta' MMF nazzjonali.

(b) Standards minimi għaż-żieda

Meta l-BĊNi jagħtu derogi lill-MFIs skont l-Artikolu 9 tar-Regolament (UE) Nru 1071/2013 (BĊE/2013/33), il-BĊNi għandhom iżidu l-kopertura sa 100 % għal dawn l-MFIs fil-kompilazzjoni tad-dejta tal-karta tal-bilanċ tal-MFI ta’ kull xahar u trimestrali rrapportata lill-BĊE. Il-BĊNi jistgħu jagħżlu l-proċedura għaż-żieda tal-kopertura sa 100 %, sakemm din tissodisfa l-istandards minimi li ġejjin.

(i) Għal dejta ta’ tqassim nieqsa, l-istimi għandhom jinkisbu bl-applikazzjoni ta’ proporzjonijiet bbażati fuq subsett tal-popolazzjoni ta’ rapportar attwali li hija kkunsidrata iktar rappreżentattiva tad-'denb' kif ġej:

— BĊNi tal-Istati Membri li l-kontribuzzjoni tagħhom lill-karta tal-bilanċ ta’ MFI taż-żona tal-euro hija akbar minn 2 % għandhom jiddeterminaw dan is-subsett biex it-total tal-bilanċ totali tal-entitajiet fis-subsett ma jaqbiżx 35 % tal-karta tal-bilanċ ta' MFI aggregata nazzjonali. Dan ir-rekwiżit m’għandux japplika meta l-karti tal-bilanċ tal-istituzzjonijiet li għalihom jingħataw id-derogi huma ta’ anqas minn 1 % tal-karta tal-bilanċ tal-MFI nazzjonali,

— Il-BĊNi tal-Istati Membri l-kontribuzzjoni tagħhom lill-karta tal-bilanċ ta’ MFI taż-żona tal-euro aggregata totali hija ta’ anqas minn 2 % huma mħeġġa li jsegwu l-istess arranġament. Madankollu, jekk ikun hemm spejjeż sinifikanti involuti, il-BĊNi f’dawn l-Istati Membri jistgħu minflok japplikaw proporzjonijiet bbażati fuq il-popolazzjoni li tirrapporta.

(ii) Fl-applikazzjoni tal-punt (i), kemm id-“denb” kif ukoll is-subsett tal-popolazzjoni attwali li tirrapporta jistgħu jinqasmu fi gruppi differenti skont ir-referenza għat-tip ta' istituzzjoni, eż. MMFs jew istituzzjonijiet ta' kreditu.

(iii) Kull meta l-kontribuzzjoni ta’ MMFs li jirrapportaw biss l-assi totali tagħhom darba fis-sena taqbeż 30 % tal-karta tal-bilanċ MMF totali f’xi Stat Membru partikolari, il-BCNi għandhom iżidu d-dejta rapportata mill-MMFs u l-istituzzjonijiet ta’ kreditu separatament kif ġej:

— jekk hemm kopertura biżżejjed minn MMF li huma rapportaturi sħaħ, il-karta tal-bilanċ aggregata tagħhom għandha tintuża bħala bażi għaż-żieda;

— jekk il-kopertura minn MMF li huma rapportaturi sħaħ mhijiex biżżejjed jew ma hemmx MMF li huma rapportaturi sħaħ, il-BĊNi għandhom jagħmlu karta tal-bilanċ għas-settur MMF minn sorsi alternattivi ta’ dejta, tal-anqas darba fis-sena, u jużawha bħala l-bażi għaż-żieda.

(iv) Meta jkun disponibbli t-tqassim tad-dejta, imma b’dewmien akbar jew b’frekwenza aktar baxxa, id-dejta rapportata għandha tinġieb ‘il quddiem fil-perjodi neqsin billi:

— tiġi ripetuta d-dejta meta r-riżultati jkunu jidhru li huma adegwati; jew

— jiġu applikati tekniki ta’ stima statistika biex jitqiesu x-xejriet fid-dejta jew ix-xejriet staġonali.

(v) Proporzjonijiet jew kull kalkolu intermedju ieħor meħtieġ biex jimplimenta l-istandards minimi għaż-żieda jistgħu jinġiebu minn dejta miksuba minn awtoritajiet superviżorji meta tista’ tiġi stabbilita rabta affidabbli bejn it-tqassim statistiku li għandu jiżdied u dik id-dejta.

(c) Komunikazzjoni lill-BĊE

Il-BĊNi għandhom jinfurmaw lill-BĊE dwar id-derogi li japplikaw u jipprovdu wkoll informazzjoni dwar l-elementi ewlenin tal-proċeduri ta' żieda ġodda jew il-bidliet għal dawk eżistenti jekk ikunu sinifikanti.

6. Metodi ta’ valutazzjoni u/jew regoli ta' kontabilità

Fil-kompilazzjoni tal-karta tal-bilanċ tal-bank ċentrali, il-BĊNi u l-BĊE għandhom isegwu r-regoli tal-kontabbiltà armonizzati fil-Linja ta’ Gwida BĊE/2010/20 kif emendata u japplikaw il-bridging tables imsemmija fl-Artikolu 3(1). B'mod partikolari:

(a) fejn il-BĊNi u l-BĊE huma meħtieġa għall-finijiet ta’ kontabbilità li jirrivalutaw il-portafoll tat-titoli tagħhom fuq bażi ta’ xahar u mhux ta’ trimestru, dawn ir-rivalutazzjonijiet għandhom jiġu riflessi wkoll fil-karta tal-bilanċ statistika fuq bażi ta' kull xahar;

(b) għall-partiti tal-kontabilità 9.5 “pretensjonijiet oħrajn fi ħdan l-Eurosistema (netta)” u 10.4 “obbligazzjonijiet oħra fi ħdan l-Eurosistema (netta)”, il-BĊNi għandhom jidentifikaw assi b'mod separat mill-obbligazzjonijiet u jirrapportawhom fuq bażi gross;

(c) fejn il-partita tal-kontabilità 15 “kontijiet ta’ rivalutazzjoni”, għandha tiġi rrapportata fuq bażi gross għall-finijiet ta’ kontabilità, il-BĊNi għandhom jirrapportawha fuq bażi nett għal finijiet statistiċi.

L-Artikolu 8 tar-Regolament (UE) Nru 1071/2013 (BĊE/2013/33) jistabbilixxi l-prinċipji ta’ kontabilità rilevanti għall-finijiet ta' rapportar statistiku fir-rigward ta' 'MFIs oħra'. B'mod partikolari, mingħajr preġudizzju għall-prattiki tal-kontabbiltà u l-arranġamenti ta' netting l-aktar użati fl-Istati Membri taż-żona tal-euro, l-assi u l-obbligazzjonijiet kollha għandhom jiġu rrapportati fuq bażi gross. Barra minn hekk, fir-rigward tad-depożiti u s-self, għandu jiġi rrapportat l-ammont pendenti prinċipali, eskluż l-ammonti li tniżżilhom il-valur jew li ġew imħassra. Il-BĊNi jistgħu, b'mod eċċezzjonali, jippermettu r-rapportar ta' self nett mill-provvedimenti u r-rapportar ta’ self mixtri bil-prezz miftiehem meta sar l-akkwist tiegħu, soġġett għall-kundizzjonijiet stipulati fl-Artikolu 8 tar-Regolament (UE) Nru 1071/2013 (BĊE/2013/33).

Fir-rigward tal-valutazzjoni tal-partiti l-oħra tal-karta tal-bilanċ, u speċjalment tat-titoli miżmuma u maħruġa, huwa rrakkomandat li l-BĊNi japplikaw valutazzjoni tas-suq f'konformità mar-rekwiżiti tal-ESA 2010. Madankollu, ir-rekwiżit ġenerali stabbilit fl-Artikolu 8 tar-Regolament (UE) Nru 1071/2013 (BĊE/2013/33) li l-MFIs għandhom isegwu t-traspożizzjoni nazzjonali tad-Direttiva 86/635/ŻEE kif ukoll kwalunkwe standard ieħor internazzjonali applikabbli jimplika li l-prattiki ta' valutazzjoni għat-titoli u assi oħra jvarjaw. L-applikazzjoni ta' regoli ta' valutazzjoni mhux standardizzati hija għalhekk aċċettabbli sakemm il-valur fil-kotba ma jiddevjax b'mod sinifikanti mill-valur tas-suq.

7. Noti spjegattivi

Meta jittrażmettu dejta lill-BĊE, il-BĊNi u d-dipartiment tal-BĊE responsabbli għar-rapportar finanzjarju għandhom jipprovdu noti spjegattivi li jakkumpanjaw żviluppi speċjali relatati mal-perjodu ta' referenza l-aktar riċenti, inklużi spjegazzjonijiet li jikkonċernaw 'riklassifikazzjonijiet u aġġustamenti oħra', kif ukoll reviżjonijiet rilevanti għal perjodi preċedenti. B'mod partikolari, in-noti spjegattivi għandhom jiġu rrapportati għall-iżviluppi, 'riklassifikazzjonijiet u aġġustamenti oħra', u reviżjonijiet akbar minn EUR 5 biljuni (f'valur assolut) jew f'każijiet oħra meta jitqiesu ekonomikament sinifikanti, eż. meta l-iżviluppi fis-serje rrapportata għandhom x'jaqsmu ma' tranżanzzjonijiet kbar matul il-perjodu ta' rapportar, jew meta r-reviżjonijiet jiddeterminaw bidliet sinifikanti fl-interpretazzjoni ekonomika tal-iżviluppi aggregati. Il-BĊNi u l-BĊE għandhom jipprovdu spjegazzjonijiet addizzjonali dwar id-dejta rrapportata fuq talba tal-BĊE.

In-noti għandhom jindikaw jekk l-iżviluppi sinifikanti identifikati, ir-reviżjonijiet jew ir-'riklassifikazzjonijiet u aġġustamenti oħra' li jaffettwaw is-serje rrapportata humiex finali jew għadhomx soġġetti għal investigazzjoni.

Il-BĊNi għandhom jirrapportaw in-noti spjegattivi preferibbilment meta ssir it-trażmissjoni tad-dejta u fi kwalunkwe każ qabel l-għeluq tal-produzzjoni tad-dejta.

Il-BĊE għandu jaħżen b'mod ċentrali n-noti spjegattivi li jaslu mill-BĊNi għall-monitoraġġ tad-dejta u l-finijiet ta' kjarifika tal-istatistika. Il-BĊE għandu jittratta l-informazzjoni pprovduta fin-noti b'rispett xieraq għar-reġim ta' kunfidenzjalità applikabbli.

8. Dispożizzjonijiet speċjali relatati mat-Tabelli 3 u 4 tal-Parti 3 tal-Anness I għar-Regolament (UE) Nru 1071/2013 (BĊE/2013/33)

Il-BĊNi jistgħu jiddeċiedu li ma jitolbux lill-MFIs jirrapportaw b'mod sħiħ fir-rigward taċ-ċelloli fit-Tabelli 3 u 4 tal-Parti 3 tal-Anness I għar-Regolament (UE) Nru 1071/2013 (BĊE/2013/33) li jikkorrispondi għal Stati Membri mhux taż-żona tal-euro, jekk iċ-ċifri miġbura f'livell aktar aggregat jkunu insinifikanti. Il-BĊNi għandhom jirrevedu f'intervalli regolari, u tal-anqas darba f'sena, jekk dawn id-dispożizzjonijiet jibqgħux japplikaw. Meta jagħtu dawn id-derogi, il-BĊNi għandhom jirrapportaw stimi trimestrali dderivati skont il-kriterji li ġejjin:

(a) iċ-ċifri trimestrali għandhom jiġu stmati fuq il-bażi tad-dejta rrapportata mill-MFIs fi frekwenza aktar baxxa; din id-dejta għandha tinġieb 'il quddiem fil-perjodu/perjodi nieqes/nieqsa billi tiġi ripetuta jew jiġu applikati tekniki statistiċi xierqa biex jirriflettu kwalunkwe xejra fid-dejta jew il-mudell staġjonali;

(b) iċ-ċifri trimestrali għandhom jiġu stmati fuq il-bażi ta’ data rrapportata mill-MFIs fuq bażi aktar aggregata, jew fuq bażi ta’ tqassim speċifiku li l-BĊNi jikkunsidraw li jagħmlu sens;

(c) iċ-ċifri trimestrali għandhom jiġu stmati fuq il-bażi ta’ dejta trimestrali miġbura minn MFIs kbar responsabbli għal minn l-anqas 80 % tan-negozju mal-pajjiżi li japplikaw għalihom l-eżenzjoni ta' rapportar;

(d) iċ-ċifri trimestrali għandhom jiġu stmati fuq il-bażi ta’ sorsi ta' dejta alternattivi bħall-Bank għall-Ħlasijiet Internazzjonali (BIS) jew fuq il-bażi tad-dejta tal-bilanċ ta’ pagamenti, wara kwalunkwe aġġustament meħtieġ minħabba kunċetti u definizzjonijiet differenti użati f’dawn is-sorsi alternattivi meta mqabbla ma' dawk użati fl-istatistika monetarja u finanzjarja; jew

(e) iċ-ċifri trimestrali għandhom jiġu stmati fuq il-bażi ta’ dejta għall-pajjiżi li japplikaw għalihom l-eżenzjoni tar-rapportar, irrapportati b'mod trimestrali minn MFIs bħala total uniku.

Artikolu 4

Konsistenza tal-monitoraġġ bejn il-karta tal-bilanċ statistiku tal-BĊN u l-karta tal-bilanċ tal-kontabilità tiegħu

1. Kamp ta' applikazzjoni tal-monitoraġġ

Il-BĊNi u l-BĊE għandhom jissorveljaw il-konsistenza bejn il-karta tal-bilanċ aggregata tal-aħħar tax-xahar rispettiva tagħhom għal finijiet ta’ statistika kif irrapportat skont ir-Regolament (UE) Nru 1071/2013 (BĊE/2013/33) u l-partiti ta’ kontabilità tagħhom għad-dikjarazzjoni finanzjarja ta’ kull ġimgħa tal-Eurosistema skont il-Linja ta’ Gwida BĊE/2010/20, kif emendata.

2. Frekwenza ta’ rapportar u skadenza

Il-BĊNi għandhom iwettqu verifiki fuq kull partita ta' dejta ta' kull xahar skont il-mudell stabbilit fil-Parti 2 tal-Anness I. Il-verifiki għandhom jiġu trażmessi lill-BĊE bid-dejta trimestrali korrispondenti u l-istess skadenza kif iddefinit fl-Artikolu 3(2) għal dejta trimestrali.

Fil-perjodi tar-rapportar meta d-dati tal-karta tal-bilanċ aggregrata tagħhom tal-aħħar tax-xahar tal-Eurosistema għal finijiet statistiċi u l-partiti ta' kontabilità kif irrapportati fl-istqarrija finanzjarja ta’ kull ġimgħa tal-Eurosistema ma jaqblux, il-BĊNi jistgħu jqabblu d-dejta statistika mal-karta tal-bilanċ ta’ kuljum magħmula għall-aħħar jum tax-xogħol tax-xahar. Bħala l-kumpilatur tal-karta tal-bilanċ tiegħu stess, il-BĊE għandu jsegwi l-istess proċedura.

3. Monitoraġġ tal-BĊE

Il-BĊE għandu jimmonitorja r-riżultati tal-verifiki ta' konsistenza u jista’ jitlob lill-BĊNi jieħdu azzjoni fuq id-diskrepanzi rilevanti.

Artikolu 5

Statistika dwar il-flus elettroniċi

(a) Rekwiżiti ta' rapportar statistiku ta' kull xahar jew trimestrali dwar flus elettroniċi maħruġa minn MFIs li ma ngħatawx deroga taħt l-Artikolu 9(1) tar-Regolament (UE) Nru 1071/2013 (BĊE/2013/33)

1. Kamp ta' applikazzjoni tar-rapportar

Il-BĊE, f'kooperazzjoni mal-BĊNi, għandu jidentifika u jirreġistra fuq bażi annwali l-karatteristiċi tal-iskemi tal-flus elettroniċi użati fl-Unjoni, id-disponibbiltà tat-tagħrif statistiku kkonċernat u l-metodi ta’ kompilazzjoni użati b'rabta miegħu. Il-BĊNi għandhom jirrapportaw tagħrif statistiku dwar flus elettroniċi maħruġa mill-MFIs kollha li ma jkunux ingħataw deroga taħt l-Artikolu 9(1) tar-Regolament (UE) Nru 1071/2013 (BĊE/2013/33), skont il-lista ta’ partiti fit-Tabella 1 tal-Parti 2 tal-Anness II ta’ din il-Linja Gwida.

2. Frekwenza ta’ rapportar u skadenza

Għandha tiġi rapportata dejta ta' kull xahar lill-BĊE flimkien mat-trażmissjoni ta' dejta ta' kull xahar tal-istatistika tal-partiti tal-karta ta' bilanċ, kif speċifikat fl-Artikolu 3(2). Fin-nuqqas tad-dejta, il-BĊNi għandhom jużaw stimi jew dejta provviżorja fejn possibbli.

(b) Rekwiżiti ta' rapportar statistiku annwali dwar flus elettroniċi maħruġa mill-istituzzjonijiet tal-flus elettroniċi kollha li ma humiex istituzzjonijiet ta’ kreditu jew minn MFIs mogħtija deroga taħt l-Artikolu 9(1) tar-Regolament (UE) Nru 1071/2013 (BĊE/2013/33)

1. Kamp ta' applikazzjoni tar-rapportar

Dan ir-rapportar għandu jkopri l-istituzzjonijiet tal-flus elettroniċi prinċipalment involuti f'intermedjazzjoni finanzjarja fil-forma ta' ħruġ ta’ flus elettroniċi, li b'hekk jissodisfaw id-definizzjoni ta’ MFI, u istituzzjonijiet ta’ flus elettoniċi li mhumiex prinċipalment involuti f'intermedjazzjoni finanzjarja bil-ħruġ ta’ flus elettroniċi, li b'hekk ma jissodisfawx id-definizzjoni ta’ MFI. Dan ir-rapportar għandu jinkludi wkoll rapportar minn MFIs żgħar li jkunu ngħataw deroga taħt l-Artikolu 8(1) tar-Regolament (UE) Nru 1071/2013 (BĊE/2003/33), irrispettivament minn jekk humiex istituzzjonijiet ta’ kreditu.

Il-BĊNi għandhom jirrapportaw tagħrif statistiku skont il-lista ta' partiti fit-Tabella 2 tal-Parti 2 tal-Anness II ta’ din il-Linja Gwida. Id-dejta tal-emittenti tal-flus elettroniċi li ma tissodisfax id-definizzjoni ta’ MFI u li għalhekk ma hijiex soġġetta għal rekwiżiti ta’ rapportar statistiku regolari tal-BSI għandha tiġi rrapportata, sa fejn il-BĊNi jistgħu jiksbuha mingħand l-awtoritajiet superviżorji rispettivi tagħhom jew sorsi oħrajn xierqa.

2. Frekwenza tar-rapportar u skadenza

Is-serje għandha tiġi rrapportata ta’ kull sena lill-BĊE, sal-aħħar jum tax-xogħol tax-xahar li jsegwi t-tmiem tal-perjodu ta’ referenza. Fin-nuqqas tad-dejta, il-BĊNi għandhom jużaw stimi jew dejta provviżorja fejn possibbli.

Artikolu 6

Statistika dwar il-POGIs u l-gvern ċentrali

1. Kamp ta' applikazzjoni tar-rapportar

(a) Ġenerali

Il-BĊNi jiġbru tagħrif statistiku dwar il-POGIs skont ir-Regolament (UE) Nru 1074/2013 (BĊE/2013/39). Ir-rekwiżiti jkopru l-obbligazzjonijiet monetarji fil-konfront tal-istituzzjonijiet finanzjarji mhux monetarji taż-żona tal-euro, jiġifieri sostituzzjonijiet għal obbligazzjonijiet ta' depożiti ta’ istituzzjonijiet finanzjarji monetarji, u investimenti fi flus kontanti u titoli maħruġa minn MFIs taż-żona tal-euro. Din id-dejta għandha tiġi rrapportata mill-BĊNi lill-BĊE skont Parti 3 tal-Anness II.

Il-BĊNi għandhom ikopru wkoll obbligazzjonijiet monetarji tal-gvern ċentrali u investimenti fi flus kontanti u titoli maħruġa mill-MFIs taż-żona tal-euro fir-rapportar taħt il-Parti 3 tal-Anness II. Fuq bażi de minimis, dawn il-partiti ma għandhomx jiġu rrapportati fejn dawn l-assi u obbligazzjonijiet ma jeżistux jew huma insinifikanti.

(b) Aġġustamenti tal-fluss

Id-dejta tal-aġġustamenti tal-fluss għandha tiġi rrapportata skont l-Artikolu 3(1)(b).

2. Frekwenza tar-rapportar u skadenza

Is-serje għandha tiġi rrapportata fuq bażi ta’ kull xahar u bl-istess tempestività speċifikata fl-Artikolu 3(2) għall-istatistika ta’ kull xahar BSI.

Artikolu 7

Partiti tal-memorandum

1. Kamp ta' applikazzjoni tar-rapportar

(a) Ġenerali

Sa fejn hija disponibbli d-dejta, inkluż fuq il-bażi tal-aħjar stima, il-BĊNi għandhom jirrapportaw tagħrif statistiku ulterjuri skont il-lista ta’ partiti tal-memorandum stipulata fil-Parti 4 tal-Anness II bħala suppliment għal u bl-istess frekwenza u tempestività bħall-istatistika BSI speċifikata fl-Artikolu 3(2). Il-BĊE, f’kooperazzjoni mal-BĊNi, għandu jidentifika u jirreġistra d-disponibbiltà tat-tagħrif statistiku kkonċernat u l-metodi ta’ kompilazzjoni relatati miegħu. Dawn il-partiti tal-memorandum jirrappreżentaw l-informazzjoni meħtieġa għall-kompilazzjoni tal-aggregati monetarji taż-żona tal-euro, l-istatistika tar-rata ta' imgħax tal-MFI u kontijiet finanzjarji tal-unjoni monetarja, u għandhom prijorità għolja, sakemm ma jkunx indikat mod ieħor fit-tabelli. Soġġett għall-ftehim bejn il-BĊE u l-BĊN, il-partiti relatati mal-qsim tat-titoli ta' dejn tal-MFI maħruġa mir-residenza tad-detentur fit-Tabella 2 tat-Taqsima 1 tal-Parti 4 tal-Anness II ma għandhomx bżonn jiġu rrapportati mill-BĊNi fejn jintużaw sorsi ta' dejta alternattivi mill-BĊE.

(b) Aġġustamenti tal-fluss

Dejta tal-fluss tista’ tiġi pprovduta sakemm ikun hemm ftehim bilaterali bejn il-BĊE u l-BĊN rilevanti. Id-dejta tal-aġġustamenti tal-fluss għandha tiġi rrapportata skont l-Artikolu 3(1)(b).

2. Frekwenza tar-rapportar u skadenza

Is-serje għandha tiġi rrapportata ta’ kull xahar għall-partiti msemmija fit-Taqsimiet 1 u 2 tal-Parti 4 tal-Anness II u ta’ kull trimestru għall-partiti msemmija fit-Taqsima 3 tal-Parti 4 tal-Anness II u bl-istess tempestività bħall-istatistika tal-karta tal-bilanċ tal-MFI ta' kull xahar u trimestrali obbligatorja rrapportata skont ir-Regolament (UE) Nru 1071/2013 (BĊE/2013/33).

3. Metodi ta’ valutazzjoni u/jew regoli ta' kontabilità

Partiti tal-memorandum meħtieġa skont dan l-Artikolu għandhom jiġu rrapportati billi jiġu segwiti l-istess regoli ta’ valutazzjoni u ta’ kontabbiltà li japplikaw għad-dejta rrapportata skont ir-Regolament (UE) Nru 1071/2013 (BĊE/2013/33).

Artikolu 8

Statistika dwar il-bażi ta' riżerva

1. Kamp ta' applikazzjoni tar-rapportar

Statistika ta’ kull xahar dwar il-bażi ta’ riżerva aggregata, imqassma skont it-tip ta’ obbligazzjoni, għandha tiġi kkalkolata bħala stokks tal-aħħar tax-xahar skont ir-Regolament (KE) Nru 1745/2003 (BĊE/2003/9) u bil-kategoriji stabbiliti fir-Regolament (UE) Nru 1071/2013 (BĊE/2013/33). Dejta meħtieġa għall-produzzjoni ta’ din l-istatistika skont il-Parti 5 tal-Anness II għandha tinġieb mid-dejta mibgħuta lill-BĊNi mill-istituzzjonijiet ta' kreditu li huma suġġetti għar-rekwiżiti ta’ riżerva minima.

2. Frekwenza tar-rapportar u skadenza

L-istatistika tal-bażi ta’ riżerva għandha tinkludi sitt serje ta’ ħin għall-istituzzjonijiet ta’ kreditu, b’referenza għaċ-ċifri tal-istokks tal-aħħar tax-xahar li għandhom jiġu trażmessi lill-BĊE ta' kull xahar, sa mhux aktar tard mill-jum tax-xogħol tal-BĊN li jippreċedi l-bidu tal-perjodu ta’ żamma ta’ riżer’ va, permezz tas-sistema tal-iskambju ta’ dejta tas-Sistema Ewropea ta' Banek Ċentrali (SEBĊ). Istituzzjonijiet ta’ kreditu fid-denb għandhom jirrapportaw lill-BĊNi tqassim limitat fuq bażi trimestrali. Għal dawn l-istituzzjonijiet ta’ kreditu fid-denb, għandha tintuża statistika simplifikata tal-bażi ta’ riżerva għat-tliet perjodi ta’ żamma ta’ riżerva. Il-BĊNi għandhom jużaw id-dejta trimestrali tal-bażi ta’ riżerva mill-istituzzjonijiet tad-denb għaċ-ċifri ta’ kull xahar irrapportati lill-BĊE fit-tliet trażmissjonijiet tad-dejta wara r-rilaxx tagħhom.

3. Politika ta’ reviżjoni

Reviżjonijiet mill-istituzzjonijiet tar-rapportar lill-bażi ta' riżerva u/jew rekwiżiti ta’ riżerva li saru wara li jkun beda l-perjodu ta’ żamma ma jistgħux iwasslu għal reviżjonijiet fl-istatistika fuq il-bażi ta’ riżerva u fuq ir-rekwiżiti ta’ riżerva.

Artikolu 9

L-istatistika tal-makroproporzjon

1. Kamp ta' applikazzjoni tar-rapportar

Il-BĊE għandu jimmonitorja fuq bażi ta’ kull xahar, bl-użu ta’ tagħrif statistiku tal-aħħar tax-xahar li l-istituzzjonijiet ta’ kreditu jibagħtu lill-BĊNi skont ir-Regolament (UE) Nru 1071/2013 (BĊE/2013/33), il-preċiżjoni tat-tnaqqis standardizzat kurrenti mill-bażi ta’ riżerva li l-istituzzjonijiet ta’ kreditu jistgħu japplikaw għall-ammont pendenti tat-titoli ta’ debitu tagħhom maħruġa b’maturità miftehma ta’ sa sentejn. Il-BĊNi għandhom jikkompilaw l-aggregati meħtieġa skont il-Parti 6 tal-Anness II u jirrapportawhom lill-BĊE.

2. Frekwenza tar-rapportar u skadenza

Is-serje ta’ tliet darbiet tal-istituzzjonijiet ta’ kreditu, li jirreferu għaċ-ċifri tal-istokks tal-aħħar tax-xahar, għandhom jiġu trażmessi lill-BĊE ta’ kull xahar, sa mhux aktar tard mill-aħħar jum tax-xogħol tal-BĊN li jippreċedi l-bidu tal-perjodu ta’ żamma.

Dawn is-serje għandhom jiġu trażmessi anki jekk l-partiti tal-karta tal-bilanċ relatati ma japplikawx fl-Istat Membru rilevanti.

Artikolu 10

Statistika tal-karta tal-bilanċ tal-MMF

1. Kamp ta' applikazzjoni tar-rapportar

(a) Ġenerali

Il-BĊNi għandhom jirrapportaw lill-BĊE dejta tal-partiti tal-karta tal-bilanċ għas-settur MMF skont it-Tabelli 1 u 2 tal-Parti 7 tal-Anness II. Id-dejta tintuża mill-BĊE biex jikkompila kemm l-istatistika tal-MMF kif ukoll il-karta tal-bilanċ tal-istituzzjonijiet ta' kreditu. Billi d-dejta fuq is-settur kollu tal-MFI hija diġà rrapportata skont ir-Regolament (UE) Nru 1071/2013 (BĊE/2013/33), ir-rekwiżiti stipulati f’dan l-Artikolu japplikaw biss għall-MMFs. Għalkemm f’xi Stati Membri numru żgħir ta’ istituzzjonijiet huma kklassifikati bħala MFI, dawn l-istituzzjonijiet għandhom jiġu kkunsidrati insinifikanti minn perspettiva kwantitattiva.

(b) Aġġustamenti tal-fluss

Dejta tar-riklassifikazzjoni u tal-aġġustamenti fir-rivalutazzjoni kif imsemmija fit-Tabella 2 tal-Parti 7 tal-Anness II għandha tiġi rrapportata skont l-Artikolu 3(1)(b), wara li tiġi kkunsidrata kull deroga mogħtija fl-Artikolu 9(2) tar-Regolament (UE) Nru 1071/2013 (BĊE/2013/33). Fejn ir-rapportar tal-aġġustamenti fir-rivalutazzjoni huwa soġġett għal deroga mogħtija mill-BĊNi lill-MMFs skont ir-Regolament (UE) Nru 1071/2013 (BĊE/2013/33), il-BĊNi għandhom jirrapportaw id-dejta fuq il-bażi tal-aqwa sforz għal partiti li fir-rigward tagħhom l-aġġustamenti fir-rivalutazzjoni jistgħu jkunu sinifikanti.

2. Frekwenza tar-rapportar u skadenza

Id-dejta għandha tiġi rrapportata fuq bażi trimestrali fi żmien 28 jum tax-xogħol mill-aħħar tal-perjodu ta’ referenza.

3. Żieda

Id-dejta rrapportata fir-rigward tal-karta tal-bilanċ tal-MMFs għandha tkopri 100 % tal-istituzzjonijiet ikklassifikati f’dan is-settur. Fejn il-kopertura tar-rapportar attwali hija ta’ anqas minn 100 % minħabba "cutting-off-the-tail", il-BĊNi għandhom iżidu d-dejta pprovduta skont l-Artikolu 3(5) biex tiġi assigurata kopertura ta’ 100 %.

4. Politika ta’ reviżjoni

Reviżjonijiet fid-dejta MMF għandhom ikunu konsistenti ma’ dejta MFI oħra tal-aħħar tat-trimestru korrispondenti. F’każ li t-trażmissjoni ta’ dejta MMF ġdida jew riveduta timplika tibdil lid-dejta għall-perjodu ta’ referenza MFI ieħor korrispondenti, għandhom jiġu trażmessi wkoll reviżjonijiet meħtieġa għal dejta MFI oħra.

Artikolu 11

Indikaturi finanzjarji strutturali

1. Kamp ta' applikazzjoni tar-rapportar

(a) Ġenerali

Il-BĊNi għandu jirrapporta dejta dwar indikaturi finanzjarji strutturali oħra skont il-Parti 8 tal-Anness II.

Il-BĊNi għandhom jipprovdu dejta fir-rigward tal-indikaturi speċifikati fil-Parti 8 tal-Anness II skont ir-regoli kunċettwali u metodoloġiċi stipulati fih. Għandhom jiġu segwiti l-prinċipji statistiċi adottati għall-kompilazzjoni tal-istatistika BSI, jiġifieri:

(i) id-dejta għandha tiġi aggregata, mhux ikkonsolidata;

(ii) il-prinċipju tar-residenza għandu jsegwi “l-metodu tal-pajjiż ospitanti”;

(iii) id-dejta tal-karta tal-bilanċ għandha tiġi rrapportata fuq bażi grossa.

(b) Aġġustamenti tal-fluss

Id-dejta tal-aġġustamenti tal-fluss għandha tiġi rrapportata skont l-Artikolu 3(1)(b).

2. Frekwenza tar-rapportar u skadenza

Id-dejta għall-kalkolazzjoni tal-indikaturi finanzjarji strutturali dwar istituzzjonijiet ta’ kreditu għandha tiġi rrapportata sal-aħħar ta’ Marzu ta’ kull sena b’referenza għas-sena ta qabel. L-indikatur “numru ta’ impjegati ta’ CIs” għandu jiġi pprovdut, jekk ikun possibbli, sal-aħħar ta’ Mejju ta’ kull sena b’referenza għas-sena ta’ qabel.

3. Politika ta’ reviżjoni

Il-BĊNi għandhom japplikaw il-prinċipji ġenerali li ġejjin meta jirrevedu d-dejta rapportata:

(a) matul it-trażmissjonijiet kollha regolari tad-dejta ta’ kull sena, flimkien mad-dejta tal-aħħar sena, ir-reviżjonijiet ordinarji għad-dejta tas-sena ta’ qabel u r-reviżjonijiet eċezzjonali għandhom jintbagħtu kif meħtieġ;

(b) reviżjonijiet eċċezzjonali li jtejbu b’mod sinifikanti l-kwalità tad-dejta jistgħu jintbagħtu matul is-sena.

4. Żieda

Id-dejta miġbura għandha tkopri 100 % tal-istituzzjonijiet iddefiniti bħala istituzzjonijiet ta’ kreditu skont l-Artikolu 1 tar-Regolament (UE) Nru 1071/2013 (BĊE/2013/33). Fejn il-kopertura tar-rapportar attwali hija ta’ anqas minn 100 %, il-BĊNi għandhom iżidu d-dejta fornita skont l-Artikolu 3(5) biex tiġi assigurata kopertura ta’ 100 %.

5. Noti spjegattivi

Il-BĊNi għandhom jirrapportaw lill-BĊE kull devjazzjoni mid-definizzjonijiet u r-regoli hawn fuq imsemmija sabiex ikun jista' jsir il-monitoraġġ tal-prattika nazzjonali. Il-BĊNi għandhom jissottomettu noti spjegattivi li jispjegaw ir-raġunijiet għar-reviżjonijiet sinifikanti.

▼M3

Artikolu 12

Dejta bankarja kkonsolidata

1. Ambitu tar-rapportar

Il-BĊNi għandhom jirrapportaw dejta bankarja kkonsolidata skont il-Parti 9 tal-Anness II u għandhom isegwu r-regoli kunċettwali u metodoloġiċi stipulati fih meta jipprovdu dik id-dejta.

Il-BĊNi għandhom jirrapportaw dejta bankarja kkonsolidata skont l-Istandards ta' Implimentazzjoni Teknika [Implementing Technical Standards (ITS)] tal-Awtorità Bankarja Ewropea u l-Awtorità Ewropea (ABE) li ddaħħlu permezz tar-Regolament ta' Implimentazzjoni tal-Kummissjoni (UE) Nru 680/2014 ( 3 ) u fejn applikabbli skont obbligi ta' rapportar nazzjonali. Il-BĊNi għandhom jipprovdu dejta attwali, fejn disponibbli. Meta dejta attwali ma tkunx disponibbli jew ma tistax tiġi pproèssata, il-BĊNi għandhom jipprovdu estimi nazzjonali akkumpanjati b'noti metodoloġiċi. Meta l-infomazzjoni statistika li jkollha tiġi pprovduta ma tkunx totalment skont l-istandards ta' rapportar ITS tal-ABE jew rekwiżiti ta' rapportar nazzjonali, il-BĊNi għandhom jipprovdu noti metodoloġiċi b'rabta mal-oqsma fejn l-istandards ma jintlaħqux totalment.

Waqt li jimmiraw għall-kopertura massima possibbli, il-BĊNi għandhom jispeċifikaw kwalunkwe istituzzjonijiet ta' kreditu esklużi mill-popolazzjoni li tirrapporta u għandha tingħata spjegazzjoni tar-raġunijiet għall-esklużjoni tagħhom. Istituzzjonijiet ta' kreditu jew gruppi ta' istituzzjonijiet maġġuri, li jkunu relevanti mill-perspettiva tal-istabbiltà finanzjarja, m'għandhomx ikunu preklużi mill-popolazzjoni li tirrapporta.

Id-dejta miġbura għandha tkun ikkonsolidata bis-sħiħ fuq bażi transkonfinali u transettorjali, fejn “transkonfinali” tirreferi għall-friegħi u s-sussidjarji ta' banek domestiċi li jkunu jinsabu barra s-suq domestiku u inklużi fid-dejta rrapportata mill-istituzzjoni prinċipali, waqt li “transettorjali” tinkludi l-friegħi u s-sussidjarji ta' banek klassifikabbli bħala istituzzjonijiet finanzjarji oħrajn. Il-kumpanniji tal-assigurazzjoni m'għandhomx ikunu inklużi fid-dejta kkonsolidata.

Dejta bankarja kkonsolidata għandha tiġi rrapportata separatament għal:

— gruppi bankarji domestiċi żgħar u istituzzjonijiet ta' kreditu awtonomi,

— gruppi bankarji domestiċi medji u istituzzjonijiet ta' kreditu awtonomi,

— gruppi bankarji domestiċi kbar u istituzzjonijiet ta' kreditu awtonomi,

— sussidjarji kkontrollati minn kumpanniji prinċipali barranin (mhux tal-Unjoni Ewropea),

— friegħi kkontrollati minn kumpanniji prinċipali barranin (mhux tal-Unjoni Ewropea),

— sussidjarji kkontrollati minn kumpanniji prinċipali barranin (tal-Unjoni Ewropea),

— friegħi kkontrollati minn kumpanniji prinċipali barranin (tal-Unjoni Ewropea),

— sussidjarji kkontrollati minn kumpanniji prinċipali barranin (taż-żona tal-euro),

— friegħi kkontrollati minn kumpanniji prinċipali barranin (taż-żona tal-euro),

— banek sinifikanti għall-finijiet tal-MSU,

— banek inqas sinifikanti għall-finijiet tal-MSU,.

Banek sinifikanti għall-finijiet tal-MSU u banek inqas sinifikanti għall-finijiet tal-MSU huma istituzzjonijiet ta' kreditu stabbiliti fi Stati Membri parteċipanti u friegħi stabbiliti fi Stati Membri parteċipanti minn istituzzjoni ta' kreditu stabbilita fi Stat Membru mhux parteċipanti. Id-distinzjoni bejn entitajiet taħt superviżjoni sinifikanti u inqas sinifikanti hija stabbilita fl-Artikolu 6(4) tar-Regolament tal-Kunsill (UE) Nru 1024/2013 ( 4 ) u l-Parti IV tar-Regolament (UE) Nru 468/2014 tal-Bank Ċentrali Ewropew (BĊE/2014/17) ( 5 ).

Għall-finijiet ta' dan l-Artikolu, il-banek għandhom jiġu kklassifikati bħala gruppi bankarji kbar jew istituzzjonijiet ta' kreditu awtonomi jekk l-assi tagħhom ikunu akbar minn 0,5 % tal-assi totali kkonsolidati ta' banek tal-Unjoni Ewropea; bħala banek ta' daqs medju jekk l-assi tagħhom ikunu bejn 0,5 % u 0,005 % ta' dawk l-assi totali kkonsolidati; u bħala banek żgħar jekk l-assi tagħhom ikunu inqas minn 0,005 % ta' dawk l-assi totali kkonsolidati.

2. Frekwenza tar-rapportar u skadenza

Il-BĊNi għandhom jirrapportaw dejta bakarja kkonsolidata erba darbiet fis-sena.

Sett ta' dejta sħiħ għandu jiġi rrapportat għal dejta ta' tmiem is-sena. L-ewwel sottomissjoni ta' din id-dejta annwali, li għandha ssir sa nofs April tas-sena wara s-sena li magħha tkun relatata d-dejta, għandha tinkludi l-elementi mmarkati b'* fil-Parti 9 [dejta bankarja kkonsolidata (CBD) annwali] tal-Anness II. Madankollu, is-sett ta' dejta annwali sħiħ jista' jiġi rrapportat sa nofs April jekk diġà jkun hemm dejta disponibbli. Inkella, is-sett ta' dejta annwali sħiħ għandu jiġi rrapportat sa nofs Mejju tas-sena ta' wera s-sena li magħha tkun relatata d-dejta.

Id-dejta tat-tmiem ta' Marzu, tat-tmiem ta' Ġunju u tat-tmiem ta' Settembru għandha tiġi rrapportata fil-bidu ta' Lulju, Ottubru u Jannar rispettivament bl-użu tal-mudell trimestrali u għandha tinkludi subsett ta' dejta mill-mudell annwali komprensiv. Din is-serje ta' dejta għandha tiġi rrapportata skont il-Parti 9 [dejta bankarja kkonsolidata (consolidated banking data — CBD)] fuq bażi trimestrali) tal-Anness II.

3. Politika ta' reviżjoni

Il-BĊNi għandhom jirrevedu dejta rrapportata skont il-prinċipji ġenerali li ġejjin:

(a) matul kull trasmissjoni ta' dejta regolari fuq bażi trimestrali jew annwali, minbarra d-dejta dwar il-perijodu attwali, għandha tintbagħat ukoll kwalunkwe reviżjoni ordinarja jew eċċezzjonali u sinifikanti għad-dejta tal-perijodu preċedenti;

(b) meta jsiru reviżjonijiet sinifikanti, għandhom jiġu pprovduti noti ta' spjegazzjoni lill-BĊE.

4. Noti spjegattivi

Il-BĊNi għandhom jirrapportaw lill-BĊE kwalunkwe devjazzjoni mid-definizzjonijiet u r-regoli fil-paragrafi 1, 2 u 3 sabiex jippermettu l-valutazzjoni ta' prattiki nazzjonali. Il-BĊNi għandhom jissottomettu noti spjegattivi li jispjegaw ir-raġunijiet għal dawk id-devjazzjonijiet.

▼M3 —————

▼B

Artikolu 14

Dejta għall-finijiet tal-FMI

1. Kamp ta' applikazzjoni tar-rapportar

Mingħajr preġudizzju għall-obbligi statutorji tal-BĊNi fil-konfront tal-FMI, il-BĊNi jistgħu jittrażmettu statistika tal-partiti tal-karta tal-bilanċ supplimentari tal-MFI lill-FMI permezz tal-BĊE skont l-arranġamenti tekniċi li ġejjin.

2. Frekwenza tar-rapportar u skadenza

Il-partiti tal-karta tal-bilanċ tal-MFI skont il-Parti 10 tal-Anness III għandhom jiġu trażmessi mill-BĊNi lill-BĊE fil-qafas ta’ trażmissjoni regolari ta’ kull xahar tad-dejta BSI. Il-frekwenza u l-tempestività tat-trażmissjonijiet ta' dejta għandha tikkoinċidi ma' dawk tar-rapportar regolari tad-dejta BSI lill-BĊE, skont l-Artikolu 3(2).

Artikolu 15

Statistika dwar l-OFIs (esklużi l-FVCs)

1. Kamp ta' applikazzjoni tar-rapportar

(a) Ġenerali

Il-BĊNi għandhom jirrapportaw it-tagħrif statistiku dwar l-OFIs (eskluż l-FVCs) skont il-Parti 11 tal-Anness II. Id-dejta għandha tiġi trażmessa b'mod separat għas-subkategoriji ta' OFIs: (i) SDDs; (ii) FCLs; u (iii) OFIs oħra.

Id-dejta relatata mal-OFIs għandha tiġi trażmessa fuq il-bażi tad-dejta disponibbli attwalment fil-livell nazzjonali. Fejn ma tkunx disponibbli dejta attwali jew ma tkunx tista' tiġi pproċessata, għandhom jiġu pprovduti stimi nazzjonali. Meta jeżisti l-fenomenu ekonomiku sottostanti imma ma jkunx immonitorjat statistikament u għalhekk l-estimi nazzjonali ma jistgħux jingħataw, il-BĊNi jistgħu jagħżlu jew li ma jirrapportawx is-serje tal-ħin jew jirrapportawha bħala nieqsa. Għalhekk kull serje ta’ ħin mhux irrapportata għandha b’hekk tiġi interpretata bħala “dejta li teżisti imma mhux miġbura” u l-BĊE jista’ jagħmel assunzjonijiet u estimi għall-finijiet tal-kompilazzjoni tal-aggregati taż-żona tal-euro. Il-popolazzjoni ta' rapportar ta' referenza għandha tinkludi t-tipi kollha ta' OFIs (ħlief FVCs) residenti fl-Istati Membri taż-żona tal-euro: istituzzjonijiet li jinsabu fit-territorju, inkluż sussidjarji tal-kumpaniji parent li jinsabu barra minn dak it-territorju; u fergħat residenti ta' istituzzjonijiet li għandhom l-uffiċċju parent barra dak it-territorju.

Għandhom jingħataw dawn l-indikaturi ewlenin u l-informazzjoni supplimentari:

— indikaturi ewlenin li għandhom jiġu trażmessi għall-kompilazzjoni tal-aggregati taż-żona tal-euro: l-Istati Membri taż-żona tal-euro kollha għandhom jittrażmettu din id-dejta ddettaljata meta tkun disponibbli dejta attwali. Meta ma tkunx disponibbli din id-dejta attwali għat-tqassim meħtieġ jew għall-frekwenza, tempestività jew firxa fiż-żmien miftehma, għandhom jingħataw estimi jekk ikun fattibbli,

— l-informazzjoni supplimentari li għandha tiġi trażmessa bħala "partiti tal-memo": din id-dejta għandha tiġi trażmessa mill-pajjiżi li hija disponibbli għalihom din l-informazzjoni.

(b) Aġġustamenti tal-fluss

Dejta tal-aġġustament tal-fluss tista’ tiġi rrapportata fil-każ ta’ waqfien sinifikanti f’ishma jew meta jkun hemm riklassifikazzjonijiet u aġġustamenti oħra. B’mod partikolari, tista' tingħata dejta tal-aġġustament tal-fluss, fuq bażi tal-aqwa sforzi, minħabba r-riklassifikazzjonijiet fil-kuntest tal-implimentazzjoni tal-qafas ESA 2010.

Aġġustamenti ta’ riklassifikazzjoni għandhom jiġu rrapportati skont l-Artikolu 3(1)(b).

2. Frekwenza tar-rapportar u skadenza

Il-frekwenza tar-rapportar lill-BĊE għandha tkun trimestrali. L-istatistika OFI għandha tiġi trażmessa lill-BĊE sa mhux aktar tard mill-aħħar jum kalendarju tat-tielet xahar wara t-tmiem tal-perjodu ta’ referenza, jew fil-jum tax-xogħol ta’ qabel tal-BĊN jekk l-aħħar jum kalendarju mhuwiex jum tax-xogħol għall-BĊN. Id-dati eżatti tat-trażmissjoni għandhom jiġu kkomunikati lill-BĊNi bil-quddiem fil-forma ta’ kalendarju tar-rapportar ipprovdut mill-BĊE sa Settembru ta’ kull sena.

3. Politika ta’ reviżjoni

Il-BĊNi jista’ jkollhom bżonn li jirrivedu dejta trażmessa matul it-trimestru ta’ qabel. Barra minn dan, jista’ jkun hemm ukoll reviżjonijiet għad-dejta fuq trimestri oħrajn.

Għandhom japplikaw il-prinċipji ġenerali li ġejjin:

(a) meta jkun hemm trażmissjonijiet ta’ dejta trimestrali regolari, flimkien mad-dejta tal-aħħar trimestru, jistgħu jintbagħatu r-reviżjonijiet “ordinarji” biss, jiġifieri reviżjonijiet tad-dejta trażmessi fit-trimestru ta’ qabel;

(b) ir-reviżjonijiet eċċezzjonali għandhom ikunu limitati u rrapportati f’data differenti mid-data tar-rapportar regolari. Reviżjonijiet żgħar storiċi ta’ rutina lid-dejta għandhom jintbagħtu biss fuq bażi annwali, flimkien mat-trażmissjoni tad-dejta għar-raba’ trimestu;

(c) reviżjonijiet eċċezzjonali li jtejbu b’mod sinifikanti l-kwalità tad-dejta jistgħu jintbagħtu matul is-sena barra ċ-ċikli ta’ produzzjoni regolari.

4. Metodi ta’ valutazzjoni u/jew regoli ta' kontabilità

Ir-regoli tal-kontabilità segwiti mill-OFIs fit-tħejjija tal-kontijiet tagħhom għandhom jikkonformaw mat-traspożizzjoni nazzjonali tad-Direttiva 86/635/KEE u kull standard internazzjonali ieħor applikabbli. Mingħajr preġudizzju għall-prattiki tal-kontabbiltà li jipprevalu fl-Istati Membri, l-assi u l-obbligazzjonijiet kollha għandhom jiġu rrapportati fuq bażi gross għal skopijiet statistiċi. Il-metodi ta’ valutazzjoni huma indikati fil-kategoriji rilevanti.

5. Noti spjegattivi

Il-BĊNi għandhom jipprovdu noti spjegattivi lill-BĊE skont it-Taqsima 3 tal-Parti 11 tal-Anness II. Il-BĊNi għandhom jipprovdu noti spjegattivi għal reviżjonijiet sinifikanti.

Artikolu 16

Statistika dwar ħruġ ta' titoli

1. Kamp ta' applikazzjoni tar-rapportar

Il-BĊNi għandhom jirrapportaw tagħrif statistiku li jkopri t-titoli kollha maħruġa mir-residenti taż-żona tal-euro fi kwalunkwe valuta, kemm domestika kif ukoll internazzjonali, skont il-Parti 12 tal-Anness II.

2. Frekwenza tar-rapportar u skadenza

Il-frekwenza tar-rapportar lill-BĊE għandha tkun ta’ kull xahar. L-istatistika ta’ ħruġ ta’ titoli għandha tiġi trażmessa lill-BĊE sa mhux aktar tard minn ħames ġimgħat wara l-aħħar tax-xahar li għalih tirreferi d-dejta. Il-BĊE għandu jikkomunika d-dati eżatti tat-trażmissjoni lill-BĊNi bil-quddiem f’forma ta’ kalendarju ta’ rapportar.

3. Noti spjegattivi

Il-BĊNi għandhom jipprovdu noti spjegattivi lill-BĊE kif stipulat fit-Taqsima 3 tal-Parti 12 tal-Anness II.

Artikolu 17

Statistika tar-rata ta’ imgħax tal-MFI

1. Kamp ta' applikazzjoni tar-rapportar

Għall-finijiet tal-istatistika tar-rata tal-imgħax tal-MFI (MIR), il-BĊNi għandhom jirrapportaw statistika aggregata nazzjonali ta’ kull xahar relatata mal-ammonti pendenti u negozju ġdid kif speċifikat fl-Appendiċijiet 1 u 2 tal-Anness I għar-Regolament (UE) Nru 1072/2013 (BĊE/2013/34). Barra minn dan, il-BĊNi għandhom jirrapportaw tagħrif statistiku nazzjonali aggregat ta’ kull xahar dwar in-negozju l-ġdid kif speċifikat fil-Parti 13 tal-Anness II.

2. Frekwenza tar-rapportar u skadenza

Dan it-tagħrif statistiku għandu jiġi rrapportat skont il-kalendarju annwali stabbilit mill-BĊE u kkomunikat lill-BĊNi sal-aħħar ta’ Settembru ta’ kull sena.

3. Derogi

Il-BĊNi jistgħu jagħtu derogi fir-rigward tar-rapportar kemm taż-żewġ rati ta' imgħax applikati kif ukoll għall-volumi ta' negozju ta' self kollaterizzat/iggarantit lil korporazzjonijiet mhux finanzjarji, indikaturi 62 sa 85 inklużi fit-Tabelli 3 u 4 tal-Appendiċi 2, tal-Anness I għar-Regolament (UE) Nru 1072/2013 (BĊE/2013/34). Dawn jistgħu jingħataw jekk il-volum ta' negozju aggregat nazzjonali tal-partita korrispondenti (indikaturi 37 sa 54) li jkopri s-self kollu jirrappreżenta anqas minn 10 % tal-volum ta' negozju nazzjonali aggregat tas-somma tas-self kollu fl-istess kategorija tad-daqs u anqas minn 2 % tal-volum tan-negozju għall-istess daqs u l-istess perjodu inizjali tal-kategorija ta' iffissar tar-rata ta' imgħax fil-livell taż-żona tal-euro. Jekk jingħataw derogi, dawn il-limiti għandhom jiġu vverifikati fuq bażi annwali.

4. Għażla tal-popolazzjoni tar-rapportar u żieda

Fejn il-kopertura attwali tar-rapportar MIR attwali hija ta’ anqas minn 100 % minħabba l-użu tal-kampjunar, il-BĊNi għandhom jagħżlu u jżommu l-kampjun u jżidu d-dejta tal-volum ta' negozju ġdid biex jiżguraw kopertura ta' 100 %, kif speċifikat fil-Parti 14 tal-Anness II. Jekk tingħata deroga prevista fl-Artikolu 4 tar-Regolament (UE) Nru 1072/2013 (BĊE/2013/34) jew fil-paragrafu 3 ta' dan l-Artikolu, id-dejta rrapportata fuq bażi trimestrali għandha tinġieb 'il quddiem fil-perjodi ta' xhur nieqsa billi jiġu applikati tekniki ta' stima statistika biex jitqiesu x-xejriet fid-dejta u l-mudelli staġjonali.

5. Politika ta’ reviżjoni

Il-BĊNi jista’ jkollhom bżonn jirrevedu l-valuri tax-xahar ta’ referenza preċedenti. Jista’ jkun hemm ukoll ir-reviżjonijiet li jirriżultaw minn, pereżempju, żbalji, riklassifikazzjonijiet, proċeduri ta’ rapportar imtejba eċċ, applikati għal dejta qabel tax-xahar ta’ referenza preċedenti.

Huma għandhom japplikaw il-prinċipji ġenerali li ġejjin:

(a) meta l-BĊNi jirrevedu d-dejta għall-perjodu qabel ix-xahar ta’ referenza preċedenti, huma għandhom jibagħtu noti spjegattivi lill-BĊE;

(b) il-BĊNi għandhom jipprovdu wkoll noti spjegattivi għal reviżjonijiet sinifikanti;

(c) fit-trażmissjoni tad-dejta riveduta, il-BĊNi għandhom jikkunsidraw il-tempestività stabbilita tar-rapportar regolari tal-istatistika tal-MIR. Reviżjonijiet eċċezzjonali għandhom jiġu rrapportati barra mill-perjodi ta’ produzzjoni ta’ kull xahar.

▼M3

Artikolu 17a

Statistiċi dwar partita tal-karta tal-bilanċ u rata tal-imgħax ta' IFM individwali

1. Ambitu tar-rapportar

Il-BĊNi għandhom jirrapportaw statistiċi ta' BSI u MIR individwali li huma jiġbru skont ir-Regolamenti (UE) Nru 1071/2013 (BĊE/2013/33) u (UE) Nru 1072/2013 (BĊE/2013/34) għal istituzzjonijiet ta' kreditu individwali taż-żona tal-euro skont it-Tabelli 1, 2 u 3 tal-Parti 15a tal-Anness II. Il-kompożizzjoni tal-panel tal-istituzzjonijiet ta' kreditu taż-żona tal-euro koperti fir-rapportar għandha tiġi deċiża mill-Kunsill Governattiv u nnotifikata lill-BĊNi li jirrapportaw. Il-panel għandu jinkludi wkoll gruppi ta' istituzzjonijiet ta' kreditu omoġenji (eż. kooperattivi ta' kreditu jew banek ta' tfaddil) li għalihom d-dejta tkun ser tintbagħat fuq bażi aggregata. Il-BĊE jista' jaqsam din id-dejta mal-Eurosistema skont ir-Regolament (KE) Nru 2533/98.

Il-Kunsill Governattiv, skont il-parir tal-Kumitat tal-Istatistika fuq l-impatt statistiku u amministrattiv tar-rapportar, għandu jiddeċiedi dwar kwalunkwe emenda għall-iskambju tad-dejta, inkluż tibdil għall-kompożizzjoni tal-panel. Dawn id-deċiżjonijiet għandhom ikunu nnotifikati lill-BĊNi li jirrapportaw.

Is-sħubija tal-panel tista' tkun suġġetta għal emendi relatati mal-ġrajjiet li ġejjin:

(a) tkabbir taż-żona tal-euro, sabiex jiġu inklużi istituzzjonijiet ta' kreditu residenti fi Stati Membri ġodda taż-żona tal-euro;

(b) bidliet fil-popolazzjoni tal-IFM minħabba, pereżempju lil istituzzjonijiet li jitilqu mis-settur, fużjonijiet u akkwiżizzjonijiet u riorganizzazzjonijiet korporattivi oħrajn; u

(c) bidliet fil-popolazzjoni attwali li tirrapporta ta' statistiċi tal-BSI u MIR minħabba d-derogi jew ir-reġimi ta' teħid kampjuni applikati minn BĊNi.

Il-Kunsill Governattiv b'dan jiddelega l-poter għad-deċiżjoni fuq emendi inqas sinifikanti fil-kompożizzjoni tal-panel lill-Bord Eżekuttiv. Il-Bord Eżekuttiv jista' jissottodelega dak il-poter lil wieħed mill-membri tiegħu. Id-deċiżjoni fuq dawn l-emendi inqas sinifikanti għandha tkun ibbażata fuq parir mid-Direttorat Ġenerali tal-Istatistika tal-BĊE f'komunikazzjoni mal-BĊNi rilevanti. Il-Kunsill Governattiv għandu jinżamm aġġornat dwar il-bidliet inqas sinifikanti fuq bażi regolari.

Il-BĊNi għandhom jiżguraw li l-informazzjoni fuq il-panel tiġi rreġistrata b'mod korrett fid-Database tar-Reġistru ta' Istituzzjonijiet u Affiljati (Register of Institutions and Affiliates Database — RIAD) skont l-Anness V. Il-BĊNi għandhom jagħmlu l-emendi meħtieġa għall-informazzjoni rreġistrata meta s-sħubija tal-panel tkun affettwata minħabba estensjonijiet jew emendi oħrajn inqas sinifikanti tal-iskambju ta' dejta.

L-iskema ta' rapportar għal BSI individwali għandha tkopri ammonti pendenti (stokks) ta' tmiem ix-xahar u ta' tmiem it-trimestru u, għal indikaturi magħżula, serje addizzjonali li jkopru informazzjoni dwar waqfiet f'ammonti pendenti li ma jirriżultawx minn tranżazzjonijiet (iktar 'il quddiem imsejħa “serje anċillari”). Fil-każ ta' selfiet, informazzjoni addizzjonali dwar il-flussi netti ta' selfiet titolizzati jew ittrasferiti mod ieħor għandhom jiġu rrapportati. F'dak li jirrigwarda statistiċi ta' MIR individwali, it-trasmissjoni għandha tkopri rati ta' imgħax ta' kull xahar dwar ammonti pendenti u negozju ġdid bil-volumi ta' negozju ġdid korrispondenti. Ir-rekwiżiti huma relatati ma' depożiti ddenominati f'euro u selfiet fil-konfront ta' unitajiet domestiċi u korporazzjonijiet mhux finanzjarji residenti fiż-żona tal-euro. Għal aktar dettalji dwar ir-rekwiżiti ta' rapportar, ara l-Parti 15a tal-Anness II.

Għar-rapportar ta' dejta relatata ma' gruppi ta' istituzzjonijiet ta' kreditu, għandhom japplikaw id-dispożizzjonijiet li ġejjin:

(a) indikaturi ta' karta tal-bilanċ fuq ammonti pendenti u serja anċillari huma kkalkulati bħala s-somma tal-pożizzjonijiet individwali tal-membri tal-grupp;

(b) ir-rati tal-imgħax huma kkalkulati bħala medji ppeżati, waqt li l-volum tal-grupp huwa kkalkulat bħala s-somma tal-volumi individwali. Jekk il-BĊN jiġbor id-dejta tal-grupp fuq bażi ta' istituzzjoni b'istituzzjoni, il-medji tar-rata tal-imgħax ikopru biss l-istituzzjonijiet li huma inklużi fil-kampjun nazzjonali tal-MIR u mhumiex soġġetti għal derogi; l-istess approċċ japplika għall-volumi tal-grupp.

L-elementi kollha huma mandatorji, għalkemm dispożizzjonijiet speċjali japplikaw għar-rapportar ta' serje anċillari, kif deskritt fil-Parti 15a tal-Anness II.

2. Frekwenza tar-rapportar u skadenza

Il-BĊNi għandhom jirrapportaw din l-informazzjoni statistika skont il-kalendarju annwali stabbilit mill-BĊE u kkomunikat lill-BĊNi sat-tmiem ta' Settembru ta' kull sena.

3. Politika ta' reviżjoni

Meta jissottomettu reviżjonijiet fil-kuntest ta' statistiċi dwar BSI u MIR individwali, il-BĊNi għandhom jadottaw l-istess approċċ li jsegwu għall-finijiet tat-trasmissjoni ta' dejta aggregata, kif stipulat fl-Artikoli 3(3) u 17(5) ta' din il-Linja Gwida.

4. Kontrolli li jimmonitorjaw il-konsistenza interna tad-dejta

Qabel ma jibagħtu dejta lill-BĊE, il-BĊNi għandhom jivverifikaw il-konsistenza interna tad-dejta skont il-kontrolli ddefiniti u miżmuma mill-BĊE.

5. Rapportar ta' informazzjoni dwar karatteristiċi speċifiċi nazzjonali u żviluppi ta' dejta speċjali

Il-BĊNi għandhom jirrapportaw kull informazzjoni li tkun meħtieġa biex tiffaċilita l-validazzjoni tad-dejta rrapportata u sabiex tiġi appoġġata l-analiżi tagħha. B'mod partikolari, il-BĊNi għandhom jipprovdu informazzjoni dwar:

(a) il-karatteristiċi speċifiċi tal-istituzzjonijiet ta' kreditu inklużi fil-panel nazzjonali relatati ma': (i) derogi, it-teħid ta' kampjuni u l-użu ta' rapportar ta' grupp, (ii) il-mudell ta' negozju tagħhom, eż. l-użu ta' bejgħ ta' pożizzjoni qasira, u (iii) struttura tal-karta ta' bilanċ, eż. ir-relevanza ta' pożizzjonijiet taħt assi jew obbligazzjonijiet li jifdal;

(b) il-prattiki ta' rapportar relatati ma' serji anċillari għal BSI individwali;

(c) fużjonijiet u akkwiżizzjonijiet jew riorganizzazzjonijiet korporattivi oħrajn u operazzjonijiet kbar ta' darba li jaffettwaw istituzzjonijiet ta' kreditu fil-panel.

Il-BĊNi għandhom jirrapportaw l-informazzjoni preferibbilment fil-ħin tat-trasmissjoni tad-dejta u fi kwalunkwe każ qabel l-għeluq tal-produzzjoni tad-dejta. Il-BĊE għandu jittratta l-informazzjoni pprovduta waqt li jagħti l-konsiderazzjoni dovuta lir-reġim ta' kunfidenzjalità applikabbli.

▼B

Artikolu 18

Statistika tal-pagamenti

1. Kamp ta' applikazzjoni tar-rapportar

Il-BĊNi għandhom jirrapportaw lill-BĊE, informazzjoni dwar statistika tal-pagamenti skont l-Anness III għar-Regolament (UE) Nru 1409/2013 (BĊE/2013/43) u l-Parti 16 tal-Anness II għal din il-Linja Gwida. Din għandha tinkludi, fost l-oħrajn, dan li ġej:

(a) dejta dwar in-numru ta' istituzzjonijiet, il-kontijiet ta' pagament, il-kards ta' pagament, it-terminals, il-parteċipanti fis-sistemi ta' pagament u l-partiti tal-karti tal-bilanċ magħżula għandhom jiġu rapportati għall-partiti kollha fit-Tabelli 1, 2, 3 u 6 fl-Anness III ta' dan ir-Regolament u t-Tabelli 1, 2, u 5 fil-Parti 16 tal-Anness II. Tali dejta dwar stokks għandhom jirreferu għal ċifri ta' tmiem il-perjodu, ħlief għall-partita fit-Tabella 1 tal-Parti 16 tal-Anness II li għandha tirreferi għall-"medja għall-aħħar perjodu ta' manteniment tar-riżerva";

(b) dejta dwar tranżazzjonijiet ta' pagamenti skont l-istrument, terminal u/jew sistema, inkluża fit-Tabelli 4, 5, u 7 fl-Anness III tar-Regolament u t-Tabelli 3, 4, 6 u 7 fil-Parti 16 tal-Anness II għandha tiġi rrapportata bħal flussi gross, jiġifieri totali, għall-perjodu.

2. Frekwenza tar-rapportar u skadenza

Is-serje għandhom jiġu rrapportati fuq bażi annwali lill-BĊE, sa tmiem Mejju ta' kull sena b'referenza għas-sena kalendarja preċedenti. L-indikaturi fir-Regolament (UE) Nru 1409/2013 (BĊE/2013/43) għandhom jiġu rrapportati fuq bażi annwali. Id-dejta addizzjonali mitluba fil-Parti 16 tal-Anness II tista' tiġi rrapportata fuq bażi ta' kull xahar, trimestrali jew annwali, skont l-ispeċifikazzjoni fit-tabella rilevanti.

Għat-tabelli f'din il-Linja Gwida, u fin-nuqqas ta' dejta attwali, il-BĊNi għandhom jew jitolbu informazzjoni addizzjonali mill-aġenti tar-rapportar rilevanti jew jużaw stimi jew dejta provviżorja. Il-metodoloġija għal dawn l-istimi għandha tiġi ddefinita minn kull BĊN, skont il-karatteristiċi speċifiċi tal-pajjiż. Fejn ikun rilevanti, il-BĊNi għandhom jipprovdu noti spjegattivi biex jiċċaraw l-approċċ użat.

3. Politika ta’ reviżjoni

Il-BĊNi għandhom japplikaw il-prinċipji ġenerali li ġejjin meta jirrevedu d-dejta rapportata:

(a) matul it-trażmissjonijiet kollha regolari tad-dejta ta’ kull sena, flimkien mal-aħħar perjodu, ir-reviżjonijiet ordinarji għad-dejta tas-sena ta’ qabel u r-reviżjonijiet eċċezzjonali għandhom jintbagħtu kif meħtieġ;

(b) reviżjonijiet eċċezzjonali, li jtejbu b'mod sinifikanti, il-kwalità tad-dejta, jistgħu jiġu trażmessi matul is-sena, wara l-approvazzjoni mill-BĊE.

4. Noti spjegattivi

Il-BĊNi għandhom jipprovdu noti spjegattivi lill-BĊE, fejn jispjegaw id-devjazzjonijiet mir-rekwiżiti ta' rapportar u interruzzjonijiet strutturali fid-dettall, inkluż l-impatt fuq id-dejta.

Artikolu 19

Statistika fuq l-assi u l-obbligazzjonijiet tal-IFs

1. Kamp ta' applikazzjoni tar-rapportar

(a) Ġenerali

Il-BĊNi għandhom jirrapportaw tagħrif statistiku fuq l-assi u l-obbligazzjonijiet IF skont il-Parti 17 tal-Anness II għal kull wieħed mis-subsetturi li ġejjin, li huma kklassifikati min-natura tal-investiment: fondi ta' ekwità, fondi ta' bonds, fondi mħallta, fondi ta' proprjetà immobbli, fondi ħeġġ, u fondi oħra. Kull wieħed minn dawn is-subsetturi għandu jinqasam aktar f’fondi mingħajr limiti u fondi b'limitu jiġifieri skont it-tip ta’ IF. Għall-fini tal-IFs maqsuma skont in-natura tal-investiment, il-fondi ta' investiment li jinvestu b'mod prinċipali fl-ishma jew l-unitajiet ta' investimenti (jiġifieri fondi ta' fondi) għandhom jiġu kklassifikati taħt il-kategorija ta' fondi li jinvestu prinċipalment fihom.

Dawn ir-rekwiżiti għandhom ikopru l-istokks ta' tmiem ix-xahar u ta’ tmiem it-trimestru, l-aġġustamenti fil-flussi ta' kull xahar u trimestrali kif ukoll informazzjoni ta' kull xahar dwar ħruġ/bejgħ ġdid ta' tifdijiet ta' ishma/unitajiet ta' fondi ta' investiment.

L-istokks ta' tmiem ix-xahar kollha u l- aġġustament tal-flussi ta' kull xahar għandhom jiġu rrapportati wkoll għall-fondi nnegozjati tal-iskambju tas-sottosettur (ETFs), bħala pożizzjoni "ta' liema" mill-"fondi totali".

Sa fejn tkun disponibbli d-dejta, inkluż fuq bażi tal-aqwa stima, l-istokks ta' tmiem it-trimestru u l-aġġustament tal-flussi trimestrali għandhom ukoll jiġu rrapportati għall-fondi tal-ekwità privata tas-sottosettur (inkluż fondi ta' kapital ta' riskju) bħala pożizzjoni "ta' liema" mill-"fondi totali".

(b) Aġġustamenti tal-fluss

Il-BĊNi għandhom jirrapportaw lill-BĊE, dejta separata dwar aġġustamenti fir-rivalutazzjonijiet minħabba l-bidliet fil-prezz u r-rata ta' kambju u l-aġġustamenti fir-riklassifikazzjonijiet, ara wkoll il-Parti 17 tal-Anness II u skont l-Anness IV.

Tranżazzjonijiet finanzjarji, u għalhekk aġġustamenti, għandhom jinġiebu skont l-ESA 2010, u tali derivazzjoni għandha tissejjaħ bħala l-"metodu ESA 2010". Il-BĊNi jistgħu jiddevjaw mill-ESA 2010 minħabba prattiki nazzjonali diverġenti skont ir-Regolament (UE) Nru 1073/2013 (BĊE/2013/38). Fejn tkun disponibbli informazzjoni dwar l-istokks titolu b'titolu (s-b-s), jistgħu jinġiebu aġġustamenti ta' rivalutazzjoni skont metodu komuni tal-Eurosistema, jiġifieri l-metodu ta' derivazzjoni tal-fluss msemmi fil-Parti 4 tal-Anness IV.

(c) Ishma tal-portatur

Jekk id-dejta fuq l-ishma tal-portatur irrapportata minn IFs, MFIs u/jew OFIs skont l-Anness I għar-Regolament (UE) Nru 1073/2013 (BĊE/2013/38) għadha mhijiex lesta jew disponibbli, il-BĊNi għandhom jipprovdu dejta fuq l-ishma tal-portatur fuq bażi tal-aħjar stima skont it-tqassim ġeografiku u settorjali fit-Tabella 1 tal-Parti 17 tal-Anness II.

(d) Qasma tas-settur tal-kontropartijiet “korporazzjonijiet tal-assigurazzjoni u fondi ta' pensjoni” f'żewġ setturi tal- kontroparti: “korporazzjonijiet tal-assiguazzjoni” u “fondi tal-pensjoni”

Sa fejn id-dejta hija disponibbli, inkluż fuq bażi tal-aqwa stima, u mhux ikkunsidrata insinifikanti, il-BĊNi għandhom jirrapportaw informazzjoni separata fuq is-setturi tal- kontroparti korporazzjonijiet tal-assiguazzjoni u fondi tal-pensjoni tal-kontropartijiet fuq bażi trimestrali, skont it-Tabella 1 tal-Parti 17 tal-Anness II.

(e) ETFs maqsuma f'ETFs sintetiċi u fiżiċi

Stokks ta' tmiem ix-xahar u aġġustament tal-fluss ta' kull xahar għandhom ikunu meħtieġa għal ETFs maqsuma f'ETFs sintetiċi u fiżiċi malli tkun disponibbli definizzjoni xierqa għal dan it-tqassim mill-Awtorità Ewropea tat-Titoli u s-Swieq (ESMA). Il-BĊE għandu jivverifika b'mod regolari għal tali definizzjoni u, meta jkun xieraq, joħroġ l-iskemi ta' rapportar meħtieġa.

2. Frekwenza ta’ rapportar u skadenza

Il-BĊNi għandhom jirrapportaw lill-BĊE, id-dejta tal-IF ta' kull xahar u trimestrali sal-għeluq tan-negozju fit-28 jum tax-xogħol wara t-tmien tax-xahar/trimestru li għandha x'taqsam id-dejta.

3. Politika ta’ reviżjoni

Ir-regoli ġenerali għandhom japplikaw għar-reviżjonijiet tad-dejta ta’ kull xahar u trimestrali:

(a) ir-reviżjonijiet għandhom isiru biex dejta trimestrali u ta’ kull xahar ikunu konsistenti ma' xulxin;

(b) matul il-perjodi ta’ produzzjoni regolari, jiġifieri mit-28 jum tax-xogħol wara t-tmiem tax-xahar/trimestu ta’ referenza sal-jum li d-dejta tinbagħat lura lill-BĊNi, il-BĊNi jistgħu jirrivedu d-dejta li tirrferi għat-trimestu ta’ referenza ta’ qabel, lix-xahrejn ta’ qabel, kif ukoll għax-xhur wara t-trimestru ta’ referenza ta’ qabel;

(c) barra l-perjodi ta’ produzzjoni regolari, il-BĊNi jistgħu jirrevedu wkoll dejta li tirreferi għall-perjodi ta’ referenza qabel ix-xahrejn li jippreċedu t-trimestu ta’ referenza ta’ qabel, fost l-oħrajn f’każ ta’ żbalji, riklassifikazzjonijiet jew proċeduri ta’ rapportar imtejba.

4. Derogi u żieda

Biex tiġi żgurata l-kwalità tal-istatistika tal-IF taż-żona tal-euro, fejn il-BĊNi jagħtu derogi lill-IFs iż-żgħar skont l-Artikolu 8(1) tar-Regolament (UE) Nru 1073/2013 (BĊE/2013/38), dawn għandhom iżidu sa kopertura ta' 100 % għal dawn l-IFs fil-kompilazzjoni tad-dejta IF ta' kull xahar u trimestrali rrapportata lill-BĊE.

Il-BĊNi jistgħu jagħżlu l-proċedura għaż-żieda tal-kopertura sa 100 %, sakemm jissodisfaw l-istandards minimi li ġejjin:

(a) għal dejta ta’ tqassim nieqsa, l-istimi għandhom jinġiebu mill-applikazzjoni tal-proporzjonijiet ibbażati fuq is-sottosettur tal-fond ta’ investiment korrispondenti, eż. jekk bond b'limitu jaqa’ fl-aħħar u jinġabru biss ishma/unitajiet ta’ fond ta’ investiment, it-tqassim nieqes għandu jinġieb bl-applikazzjoni tal-istruttura tal-kategorija ta’ fondi ta’ bonds mingħajr limiti;

(b) l-ebda sottosettur ta’ fond ta’ investiment, eż. fondi ta’ proprjetà immobbli mingħajr limiti, fondi ta’ proprjetà immobbli b'limitu, eċċ. ma huwa kompletament eskluż.

Skont l-Artikolu 8(2) tar-Regolament (UE) Nru 1073/2013 (BĊE/2013/38), jistgħu jingħataw derogi lill-IFs li minħabba regoli ta’ kontabbiltà nazzjonali jivvalutaw l-assi tagħhom fi frekwenza anqas minn dik trimestrali. Minkejja din id-deroga, id-dejta IF ta’ kull xahar u trimestrali rrapportata mill-BĊNi lill-BĊE għandha tinkludi dejjem dejta li għandha x’taqsam ma’ dawn l-IFs.

5. Derivazzjoni ta’ dejta aggregata

Il-BĊNi għandhom iġibu d-dejta aggregata dwar l-assi u l-obbligazzjonijiet trimestrali tas-subsetturi IF skont it-Tabella 1 tal-Parti 17 tal-Anness II:

(a) Għal titoli b’kodiċijiet ta’ identifikazzjoni disponibbli pubblikament, il-BĊNi għandhom jimmarkaw l-informazzjoni pprovduta fuq bażi s-b-s mal-informazzjoni miġjuba mid-Database tat-Titoli Ċentralizzat (CSDB) jew mid-databases ta' referenza ewlenin. L-informazzjoni s-b-s indikata għandha tintuża għall-kompilazzjoni tal-valur tal-assi u l-obbligazzjonijiet f’euro u biex jinġab it-tqassim meħtieġ għal kull titolu individwali tal-IF. Jekk l-identifikaturi tat-titolu ma jinstabux fis-CSDB, jew l-informazzjoni meħtieġa biex jiġu kkompilati l-assi u l-obbligazzjonijiet f'konformità mat-Tabella 1 tal-Parti 17 tal-Anness II ma tkunx disponibbli, il-BĊNi għandhom jestimaw id-dejta nieqsa. Il-BĊNi jistgħu jiġbru wkoll informazzjoni s-b-s fuq titoli mingħajr kodiċijiet ta’ identifikazzjoni disponibbli pubblikament bl-użu ta’ identifikaturi tas-sigurtà interna tal-BĊN.

(b) Il-BĊNi għandhom jaggregaw id-dejta fuq titoli li jiġu minn (a) u jżiduhom mal-informazzjoni rrapportata għat-titoli mingħajr kodiċijiet ta’ identifikazzjoni pubblikament disponibbli biex jipproduċu aggregati għal: (i) titoli tad-dejn maqsuma skont il-maturità; il-munita u l-kontroparti; (ii) ishma ta' fondi ta' investiment u ekwità, maqsuma skont l-istrument u l-kontroparti; u (iii) ishma/unitajiet IF totali maħruġa.

(c) Il-BĊNi għandhom iġibu l-informazzjoni statistika meħtieġa fuq l-assi u l-obbligazzjonijiet tal-IF billi jżidu d-dejta fuq titoli dderivati skont (b) u l-assi u l-obbligazzjonijiet li mhumiex titoli miġbura minn IFs individwali residenti.

(d) Il-BĊNi għandhom jaggregaw l-assi u l-obbligazzjonijiet tal-IFs residenti fi Stat Membru u li jappartjenu għall-istess sottosettur.

Dan japplika wkoll meta l-BĊNi jiġbru dejta fuq assi u obbligazzjonijiet tal-IF fuq bażi ta’ kull xahar skont l-Artikolu 5(2) tar-Regolament (UE) Nru 1073/2013 (BĊE/2013/38).

6. Stima ta’ dejta ta’ kull xahar

Skont l-Artikolu 5(1)(b) tar-Regolament (UE) Nru 1072/2013 (BĊE/2013/38), il-BĊNi għandhom jiġbru dejta dwar ishma/unitajiet tal-IF maħruġa fuq bażi ta' kull xahar. Għal xhur ta’ referenza li m’humiex xhur tal-aħħar tat-trimestru, il-BĊNi għandhom jistmaw l-assi u l-obbligazzjonijiet tal-IF minbarra ishma/unitajiet ta’ fondi ta’ investiment maħruġin fuq il-bażi tad-dejta ta’ kull xahar u trimestrali miġbura sakemm id-dejta ma tkunx miġbura fuq bażi ta’ kull xahar kif stabbilit fl-Artikolu 5(2) tar-Regolament (UE) Nru 1073/2013 (BĊE/2013/38).

Meta jkun possibbli, il-BĊNi għandhom jagħmlu stimi fil-livell tal-fond individwali. Alternattivament, BĊN jista’ jagħmel stimi skond is-sub-settur IF jew jista’ jitlob lill-BĊE biex jagħmel l-istimi. F’dan l-aħħar każ il-BĊE jista’ jitlob informazzjoni addizzjonali bħad-data fond b’fond jew titolu b'titolu (s-b-s).

7. Metodi ta’ valutazzjoni u/jew regoli ta' kontabilità

Ir-regoli ta’ valutazzjoni u/jew kontabbiltà fir-Regolament (UE) Nru 1073/2013 (BĊE/2013/38) għandhom japplikaw ukoll meta l-BĊNi jirrapportaw dejta IF lill-BĊE. Iżda, għall-partiti li huma suġġetti għal imgħax akkumulat għandhom japplikaw ir-regoli li ġejjin:

(a) "titoli ta’ dejn" jinkludu imgħax akkumulat;

(b) "klejms ta’ depożitu u self" u “depożiti u self irċevuti” jeskludu imgħax akkumulat li huma rreġistrati taħt assi/obbligazzjonijiet rimanenti.

8. Noti spjegattivi

Il-BĊNi għandhom jissottomettu noti spjegattivi li jagħtu r-raġunijiet għar-reviżjonijiet sinifikanti. Barra minn dan, il-BĊNi għandhom jipprovdu lill-BĊE b’noti spjegattivi dwar l-aġġustamenti ta' riklassifikazzjoni. Il-BĊNi għandhom jipprovdu wkoll noti spjegattivi dwar ir-reviżjonijiet imsemmijin fl-Artikolu 19(3)(ċ).

9. Rapportar ta’ grupp

Skont l-Artikolu 4(3) tar-Regolament (UE) Nru 1073/2013 (BĊEC/2013/38), il-BĊNi jistgħu jippermettu lill-IFs li jirrapportaw l-assi u l-obbligazzjonijiet tagħhom bħala grupp, iżda dan għandu jwassal għal riżultati li huma simili għar-rapportar fond b’fond. IFs li jirrapportaw bħala grupp għandhom jappartjenu lill-istess subsettur; per eżempju, fondi ta’ proprjetà immobbli closed-end jew fondi ta’ proprjetà immobbli open-end.

Artikolu 20

Statistika dwar l-assi u l-obbligazzjonijiet ta’ FVCs

1. Kamp ta' applikazzjoni tar-rapportar

Il-BĊNi għandhom jikkumpilaw u jirrappurtaw informazzjoni statistika aggregata u separata dwar l-assi u l-obbligazzjonijiet ta’ FVCs skont il-Parti 18 tal-Anness II. Għandha tiġi sottomessa dejta għall-erba' sottokategoriji li ġejjin: (a) FVCs involuti f'titolizzazzjoni tradizzjonali; (b) FVCs involuti f'titolizzazzjoni sintetika; (c) FVCs involuti f'titolizzazzjoni marbuta mal-assigurazzjoni; u (d) FVCs oħrajn.

Dawn ir-rekwiżiti għandhom ikopru dejta dwar ammonti dovuti, tranżazzjonijiet finanzjarji u tħassir/tniżżil fil-valur mogħtija kull trimestru.

Il-BĊNi jistgħu jippreżentaw lill-BĊE id-dejta meħtieġa dwar it-tħassir/tniżżil fil-valur fuq il-bażi tal-aħjar sforz.

2. Frekwenza ta’ rappurtar u skadenza

Il-BĊNi għandhom jirrappurtaw lill-BĊE id-dejta dwar l-ammonti dovuti tal-FVC, it-tranżazzjonijiet finanzjarji u tħassir/tniżżil fil-valur kull trimestru sa tmiem in-negozju fit-28 jum ta’ xogħol wara t-tmiem tat-trimestru li miegħu hija relatata d-dejta.

3. Politika ta’ reviżjoni

Ir-regoli ġenerali li ġejjin għandhom japplikaw għar-reviżjoni ta’ dejta trimestrali:

(a) matul il-perijodi regolari ta’ produzzjoni, jiġifieri mit-28 jum ta’ xogħol wara t-tmiem tat-trimestru ta’ referenza sal-jum qabel dak il-jum li fih id-dejta tintbagħat lill-BĊNi, il-BĊNi jistgħu jirrevedu d-dejta li tirreferi għat-trimestru ta’ referenza ta’ qabel;

(b) barra l-perijodi regolari ta’ produzzjoni, il-BĊNi jistgħu jirrevedu wkoll id-dejta li tirreferi għall-perijodi ta’ referenza qabel it-trimestru ta’ referenza ta’ qabel, inter alia, fil-każ ta’ żbalji, riklassifikazzjonijiet jew proċeduri ta’ rapportar imtejba;

(c) reviżjonijiet ta’ dejta rrappurtati skont ir-Regolament (KE) Nru 1071/2013 (BĊE/2013/33) dwar self oriġinat u sservisjat minn MFIs taż-żona tal-euro, għandhom jiddaħħlu, fejn rilevanti, fl-istatistika tal-FVC skont il-paragrafi (a) u (b).

4. Metodi ta’ kompilazzjojni

Sabiex jissodisfaw ir-rekwiżiti ta’ rappurtar tal-istatistika li minnhom l-FVCs huma eżenti skont l-Artikolu 5(1)(c) tar-Regolament (KE) Nru 1075/2013 (BĊE/2013/40), il-BĊNi wara li jikkonsultaw il-BĊE, għandhom jiddeċiedu fuq il-metodu l-aktar xieraq biex jikkumpilaw id-dejta dwar l-assi u l-obbligazzjonijiet ta’ FVCs, skont l-organizzazzjoni tas-swieq rilevanti u d-disponibbiltà ta’ informazzjoni rilevanti oħra statistika, pubblika jew superviżorja.

5. Sorsi ta’ dejta u standards tal-kwalità tad-dejta

Jekk il-BĊNi jiksbu dejta dwar assi u obbligazzjonijiet ta’ FVCs minn sorsi oħrajn ta' dejta statistika, minn sorsi pubbliċi bħal rapporti ta’ qabel il-bejgħ jew rapporti għall-investituri, jew minn sorsi ta’ dejta superviżorja, għandhom japplikaw l-istandards tal-kwalità tad-dejta deskritti hawn isfel.

Dejta li tkun identifikata bħala anchor series fil-Parti 18 ta' din il-Linja Gwida għandha tkun soġġetta għal standards għolja ta’ kwalità, paragunabbli ma’ dawk għal dejta direttament irrappurtata minn FVCs skont l-Anness I tar-Regolament (UE) Nru 1075/2013 (BĊE/2013/40). Dejta li tkun identifikata bħala non-anchor series fil-Parti 18 tal-Anness II ta' din il-Linja Gwida tista' tiġi stmata skont standards ta' kwalità inqas strinġenti, eż. bl-użu ta' interpolazzjonijiet u estrapolazzjonijiet meta d-dejta tinġabar minn sorsi pubbliċi jew superviżorji fi frekwenza aktar baxxa milli kull trimestru, u b’tempestività itwal mit-28 jum ta’ xogħol wara l-perijodu ta’ referenza.

Jekk dejta ma tkunx irrapportata direttament minn FVCs skont l-Artikolu 5(1)(c) tar-Regolament (KE) Nru 1075/2013 (BĊE/2013/40), il-kwalità tad-dejta għandha tkun issorveljata mill-BĊNi fuq il-bażi tal-informazzjoni li tkun disponibbli mill-istqarrijiet finanzjarji annwali. L-eżitu tal-kontrolli ta’ kwalità għandu jiġi pprovdut mill-BĊNi lill-BĊE sal-aħħar ta’ Settembru kull sena, jew l-aktar malajr minn hemm ‘il quddiem, skont il-prattiċi legali nazzjonali applikabbli fl-Istat Membru ta’ residenza tal-FVC. Jekk il-kontroverifiki bejn id-dejta miksuba fuq bażi trimestrali u l-istqarrijiet finanzjarji annwali juru li ma jkunux intlaħqu standards għolja ta’ kwalità, il-BĊNi għandhom jieħdu l-miżuri meħtieġa kollha biex jiżguraw li d-dejta tissodisfa l-istandards ta’ kwalità meħtieġa, inkluż il-possibbiltà ta’ ġbir dirett ta’ dejta skont ir-Regolament (UE) Nru 1075/2013 (BĊE/2013/40).

Jekk il-BĊNi jiksbu dejta dwar l-assi u l-obbligazzjonijiet ta’ FVCs minn sorsi ta’ dejta superviżorji, il-BĊNi għandhom jiżguraw li dawn is-sorsi huma allinjati biżżejjed mal-kunċetti statistiċi u d-definizzjonijiet skont ir-rekwiżiti ta’ rappurtar tal-FVC. L-istess għandu japplika għad-dejta miksuba minn sorsi oħra ta’ dejta statistika.

Jekk is-CSDB jew database oħra tat-titoli jintuża bħala sors tad-dejta għal dejta dwar il-ħruġ ta' titoli ta' dejn ta' FVC, il-BĊNi għandhom jimmonitorjaw il-kopertura u l-kwalità tad-dejta fuq bażi annwali. L-eżitu tal-kontrolli tal-kwalità għandu jiġi pprovdut mill-BĊNi lill-BĊE sa tmiem Frar kull sena billi tittieħed, bħala referenza, id-data ta’ tmiem Diċembru tas-sena preċedenti. Jekk l-indikaturi tal-kopertura u tal-kwalità juru li ma jkunux intlaħqu standards għolja ta’ kwalità, il-BĊNi għandhom jieħdu l-miżuri kollha meħtieġa biex jintlaħaqu l-istandards meħtieġ ta’ kwalità, inkluża l-possibbiltà ta’ ġbir dirett ta’ dejta skont ir-Regolament (KE) Nru 1075/2013 (BĊE/2013/40).

6. Self oriġinat u sservisjat minn MFIs taż-żona tal-euro u skambju ta’ informazzjoni transkonfinali

Kull BĊN għandu jiskambja dejta dwar self titolizzat li jkun oriġinat u sservisjat minn MFIs domestiċi għal FVCs residenti fi Stati Membri oħrajn taż-żona tal-euro bl-aggregazzjoni tas-self isservisjat separatament għal kull Stat Membru fejn l-FVCs ikunu residenti, skont l-Artikolu 6 tar-Regolament (UE) Nru 1071/2013 (BĊE/2013/33) u t-Tabella 3 tal-Parti 18 tal-Anness II ta' din il-Linja Gwida.

Il-BĊE għandu jipprovdi, b'mod konformi mal-atti legali applikabbli li jipproteġu d-dejta kunfidenzjali, il-gateway teknika għall-iskambju ta’ informazzjoni transkonfinali. Il-BĊNi għandhom jittrasmettu din l-informazzjoni lill-BĊE sat-23 jum ta’ xogħol wara t-tmiem tat-trimestru li miegħu tkun relatata d-dejta. Il-BĊE għandu jiddistribwixxi mill-ġdid id-dejta lill-BĊNi ikkonċernati fl-24 jum ta’ xogħol wara t-tmiem tat-trimestru li miegħu tkun relatata d-dejta.

Il-BĊNi li huma nvoluti fl-iskambju tad-dejta għal titolizzazzjonijiet eżistenti għandhom jikkjarifikaw kull mistoqsijiet pendenti u kwistjonijiet ta’ koordinazzjoni fuq bażi bilaterali u, jekk meħtieġ, jiskambjaw informazzjoni rilevanti. Jekk ikun hemm titolizzazzjonijiet ġodda, il-BĊNi rilevanti jistgħu jistaqsu lill-BĊE biex jaġixxi bħala koordinatur.

Jekk jiġu sodisfatti l-obbligi msemmija hawn fuq, il-BĊNi ikunu jistgħu, b'mod konformi mal-Artikolu 5(1)(a) tar-Regolament (UE) Nru 1075/2013 (BĊE/2013/40), jikkumpilaw il-parti tad-dejta tal-FVC relatata mal-ammonti pendenti u t-transazzjonijiet finanzjarji ta' self titolizzat li jkun oriġinat minn MFIs taż-żona tal-euro u fejn l-MFIs ikomplu jisservisjaw is-self titolizzat minn dejta miġbura minn MFIs skont l-Artikolu 6 tar-Regolament (UE) Nru 1071/2013 (BĊE/2013/33) minflok ma jiġbru dik id-dejta direttament mingħand l-FVCs.

7. Derogi u żieda

Jekk il-BĊNi jikkumpilaw dejta dwar l-assi u l-obbligazzjonijiet ta’ FVCs direttament minn FVCs, u fejn rilevanti, fuq il-bażi tad-dejta irrappurtata minn MFIs skont ir-Regolament (UE) Nru 1071/2013 (BĊE/2013/33), jagħtu derogi lil FVCs taħt l-Artikolu 5(1)(b) tar-Regolament (UE) Nru 1075/2013 (BĊE/2013/40), il-BĊNi għandhom iżidu l-kopertura sa 100 % għall-FVCs kollha meta jikkumpilaw dejta dwar l-assi u l-obbligazzjonijiet trimestrali tal-FVCs irrappurtata lill-BĊE għal ammonti dovuti, tranżazzjonijiet finanzjarji u tħassir/tniżżil fil-valur.

Jekk il-BĊNi jikkumpilaw dejta dwar l-assi u l-obbligazzjonijiet ta’ FVCs minn sorsi oħra statistiċi, pubbliċi u/jew superviżorji, huma jistgħu jibbażaw il-kompilazzjoni tagħhom fuq kampjun ta’ FVCs sakemm dawn l-FVCs jammontaw għal ta’ lanqas 95 % tal-ammont totali dovut ta' assi tal-popolazzjoni li tirrapporta ta’ referenza tal-FVC fi Sl-Istat Membru relevanti kif irrappreżentat fil-lista ta’ FVCs. Il-BĊNi għandhom iżidu l-kopertura sa 100 % meta jikkumpilaw id-dejta trimestrali dwar l-assi u l-obbligazzjonijiet ta’ FVCs irrappurtata lill-BĊE għal ammonti dovuti, tranżazzjonijiet finanzjarji u tħassir/tniżżil fil-valur.

8. Noti spjegattivi

Il-BĊNi għandhom jissottomettu noti ta’ spjega lill-BĊE fejn jagħtu r-raġunijiet għar-reviżjonijiet sinifikanti kif ukoll għal kull reviżjoni magħmula skont l-Artikolu 20(3)(b).

Artikolu 21

Statistika fuq self MFI lil korporazzjonijiet mhux finanzjarji skont il-fergħa ta’ attività

1. Kamp ta' applikazzjoni tar-rapportar

Il-BĊNi għandhom jirrapportaw lill-BĊE, meta jkunu disponibbli, dejta fuq self MFI lil korporazzjonijiet mhux finanzjarji domestiċi, u self MFI lil korporazzjonijiet mhux finanzjarji ta’ Stati Membri parteċipanti mqassmin skont il-fergħa ta’ attività wara l-klassifikazzjoni statistika ta’ attivitajiet ekonomiċi fl-Unjoni (NACE Rev.2), skont il-Parti 19 tal-Anness II.

2. Frekwenza ta’ rapportar u skadenza

Il-BĊNi għandhom jirrapportaw id-dejta lill-BĊE fuq bażi trimestrali sal-ħin tat-tmiem tal-ġurnata tax-xogħol fit-28 jum tax-xogħol wara t-tmiem tat-trimestru li miegħu tkun relatata d-dejta.

3. Politika ta’ reviżjoni

Il-BĊNi għandhom jirrapportaw reviżjonijiet skont il-prinċipji li ġejjin:

(a) flimkien ma’ kull trażmissjoni ta’ dejta regolari, għandhom jintbagħtu meta meħtieġa reviżjonijiet għall-perijodi ta’ referenza ta’ qabel;

(b) reviżjonijiet eċċezzjonali li jtejbu b’mod sinifikanti l-kwalità tad-dejta jistgħu jintbagħtu malli jkunu disponibbli.

4. Noti spjegattivi

Il-BCNi għandhom jirrapportaw lill-BĊN kull tibdil sinjifikattiv fid-definizzjonijiet nazzjonali u klassifikazzjonijiet użati u għandhom jissottomettu noti spjegattivi li jispjegaw ir-raġunijiet għal reviżjonijiet sinifikanti, fejn applikabbli. Barra minn dan, il-BĊNi għandhom jipprovdu informazzjoni dwar riklassifikazzjonijiet ewlenin fis-settur MFI u, jekk disponibbli, riklassifikazzjonijiet ewlenin ta’ korporazzjonijiet mhux finanzjarji fit-tqassim ta' NACE Rev.2 trażmessi.

Artikolu 22

Statistiċi dwar linji ta' kreditu tal-MFI

1. Kamp ta' applikazzjoni tar-rapportar

Il-BĊNi għandhom jikkompilaw u jirrapportaw informazzjoni statistika aggregata dwar linji ta' kreditu MFI mogħtija lil residenti oħrajn mhux domestiċi taż-żona tal-euro, mqassma skont is-settur istituzzjonali, b'mod konformi mal-Parti 20 tal-Anness II.

Il-linji ta' kreditu tal-MFI għandu jkollhom l-istess tifsira bħal 'faċilitajiet ta' kreditu mhux miġbuda', ikklassifikati bħala 'riskju medju', 'riskju medju/baxx' u 'riskju baxx', kif stipulat fir-Regolament (UE) Nru 575/2013. Il-BĊNi għandhom japplikaw din id-definizzjoni fuq bażi tal-aħjar sforz u kull meta tkun tapplika definizzjoni nazzjonali differenti għal linji ta' kreditu huma jistgħu jirrapportaw billi jużaw id-definizzjoni nazzjonali, iżda għandhom jimmiraw li jarmonizzaw il-kumpilazzjoni ta' dejta ta' linji ta' kreditu tal-MFI sabiex itejbu l-kumparabbiltà bejn pajjiż u ieħor fuq medda ta' żmien aktar twil.

Il-BĊNi għandhom jikkalkulaw it-tqassim settorjali u jibagħtuhom lill-BĊE. Jekk dawn it-tqassim settorjali ma jinġabrux fuq livell nazzjonali, il-BĊNi jistgħu jew jitolbu dik l-informazzjoni addizzjonali mingħand aġenti li jirrapportaw, jew inkella jistgħu jistmaw it-tqassim settorjali billi jużaw informazzjoni disponibbli fuq livell nazzjonali minn sorsi oħrajn.

Il-BĊNi jistgħu jippreżentaw lill-BĊE dejta dwar riklassifikazzjonijiet statistiċi fuq il-bażi tal-aħjar sforz.

2. Frekwenza ta’ rapportar u skadenza

Il-BĊNi għandhom jirrapportaw id-dejta lill-BĊE fuq bażi trimestrali. L-ammonti pendenti trimestrali u d-dejta dwar aġġustamenti ta' riklassifikazzjoni għandhom jintbagħtu lill-BĊE sal-ħin tat-tmiem tal-ġurnata tax-xogħol fit-28 jum tax-xogħol wara t-tmiem tat-trimestru li miegħu huma relatati.

3. Politika ta’ reviżjoni

Il-BĊNi għandhom jirrapportaw reviżjonijiet skont il-prinċipji li ġejjin:

(a) flimkien ma’ kull trażmissjoni regolari ta’ dejta, għandhom jintbagħtu reviżjonijiet għat-trimestru ta' referenza preċedenti fejn dan ikun meħtieġ;

(b) reviżjonijiet eċċezzjonali li jtejbu b’mod sinifikanti l-kwalità tad-dejta jistgħu jintbagħtu malli jkunu disponibbli.

4. Noti spjegattivi

Il-BĊNi għandhom jissottomettu noti ta’ spjega lill-BĊE fejn jagħtu r-raġunijiet għar-reviżjonijiet sinifikanti.

Artikolu 23

Statistika dwar l-assi u l-obbligazzjonijiet ta’ CCPs

1. Kamp ta' applikazzjoni tar-rapportar

Il-BĊNi għandhom jikkumpilaw u jirrappurtaw informazzjoni statistika aggregata u separata dwar l-assi u l-obbligazzjonijiet ta’ FVCs skont il-Parti 21 tal-Anness II.

Għall-finijiet ta' dan ir-rapportar statistiku, is-CCPs huma dawk l-entitajiet identifikati bħala kontropartijiet ċentrali mill-ESMA u li huma "intermedjarji finanzjarji oħrajn, ħlief għal korporazzjonijiet tal-assigurazzjoni u fondi tal-pensjoni" jew "awżiljari finanzjarji" (S.126) kif speċifikat fil-klassifikazzjoni ta' setturi istituzzjonali stipulata fil-Kapitolu 23 ta' ESA 2010.

CCPs identifikati mill-ESMA li huma kklassifikati fi ħdan is-settur istituzzjonali ESA 2010 "istituzzjonijiet finanzjarji monetarji (monetary financial institutions - MFIs)" m'għandhomx jiffurmaw parti minn dan ir-rapportar statistiku.

2. Livell minimu għal rapportar obbligatorju

Il-BĊNi għandhom jirrapportaw id-dejta lill-BĊE fuq bażi obbligatorja b'referenza għal-livelli minimi li ġejjin:

(a) għal ċelloli relatati ma' ftehim ta' xiri mill-ġdid, identifikati bl-ittri "R" fil-Parti 21 tal-Anness II, ir-rapportar obbligatorju japplika jekk l-ammont pendenti fuq il-karta tal-bilanċ ta' kull waħda minn dawn iċ-ċelloli jkun jaqbeż EUR 10 biljun, bl-eċċezzjoni ta' dawk iċ-ċelloli li jirreferu għal pożizzjonijiet fil-konfront ta' MFIs.

Jekk il-livell minimu jintlaħaq minn ċellola waħda jew aktar iddenominata bħala "NR", iċ-ċelloli kollha ddenominati bħala "R" għandhom jiġu rrapportati, irrispettivament mill-valur attwali tal-karta tal-bilanċ tagħhom;

(b) għal ċelloli mhux relatati ma' ftehim ta' xiri mill-ġdid, identifikati bl-ittri "NR" fil-Parti 21 tal-Anness II, ir-rapportar obbligatorju japplika jew jekk ikun meħtieġ taħt (a) jew jekk l-ammont pendenti fuq il-karta tal-bilanċ ta' xi waħda minn dawn iċ-ċelloli jkun jaqbeż EUR 10 biljun.

Jekk il-livell minimu jintlaħaq minn ċellola waħda jew aktar, iċ-ċelloli kollha ddenominati bħala "NR" għandhom jiġu rrapportati, irrispettivament mill-valur attwali tal-karta tal-bilanċ tagħhom.

Jekk l-ebda wieħed mil-livelli minimi (a) jew (b) ma jintlaħaq, il-BĊNi għandhom jissottomettu dejta lill-BĊE fuq il-karti tal-bilanċ tas-CCP fuq bażi volontarja. Jekk il-BĊNi jagħżlu li ma jirrapportawx fuq bażi volontarja, huma għandhom jimmonitorjaw jekk dawn il-livelli minimi jintlaħqux ta' mill-inqas fuq bażi annwali.

3. Frekwenza ta’ rapportar u skadenza

Il-BĊNi għandhom jirrapportaw id-dejta lill-BĊE fuq bażi trimestrali. L-ammonti pendenti trimestrali u d-dejta dwar l-aġġustamenti ta' riklassifikazzjoni għandhom jintbagħtu lill-BĊE sal-ħin tat-tmiem tal-ġurnata tax-xogħol fit-28 jum tax-xogħol wara t-tmiem tat-trimestru li miegħu tkun relatata d-dejta.

4. Politika ta’ reviżjoni

Il-BĊNi għandhom jirrapportaw reviżjonijiet skont il-prinċipji li ġejjin:

(a) flimkien ma’ kull trażmissjoni regolari ta’ dejta, għandhom jintbagħtu reviżjonijiet għat-trimestru ta' referenza preċedenti fejn dan ikun meħtieġ;

(b) reviżjonijiet eċċezzjonali li jtejbu b’mod sinifikanti l-kwalità tad-dejta jistgħu jintbagħtu malli jkunu disponibbli.

5. Noti spjegattivi

Il-BĊNi għandhom jissottomettu noti ta’ spjega lill-BĊE fejn jagħtu r-raġunijiet għar-reviżjonijiet sinifikanti.

Artikolu 24

Reġistrazzjoni ta' dejta ta' referenza dwar l-unitajiet istituzzjonali rilevanti għal finijiet statistiċi

1. Post uniku għall-ħżin tad-dejta ta' referenza

Il-BĊNi għandhom jikkomunikaw u jżommu kull dejta ta' referenza li tiddeskrivi unitajiet istituzzjonali jew unitajiet legali, li huma meħtieġa għal skopijiet statistiċi permezz tar-"Register of Institutions and Affiliates Databases" (RIAD), ir-respożitorju ċentrlai li jżomm attributi dwar unitajiet organizzattivi individwali kif ukoll id-diversi tipi ta' relazzjonijiet bejniethom li, inter alia, jippermettu d-derivazzjoni ta' strutturi tal-grupp b'referenza għal definizzjonijiet differenti.

RIAD jippermetti l-ipproċessar ta' informazzjoni dwar attribut individwali pprovdut minn aktar minn sors wieħed. Jekk applikabbli, il-BĊNi b'hekk ikollhom jaqblu dwar il-metodu speċifiku li jrid jiġi applikat fir-RIAD sabiex tinkiseb il-verżjoni "awtorevoli" ta' dejta ta' referenza minn sorsi ta' dejta "kandidati" multipli nazzjonali.

Ir-rekwiżiti speċifiċi dwar il-provvediment ta' dejta għal settijiet individwali ta' korporazzjonijiet (finanzjarji) huma deskritti fl-Artikolu 25 u fl-Anness V.

2. Ġestjoni tal-identifikaturi f'RIAD

L-unitajiet organizzattivi kollha rreġistrati f'RIAD jistgħu jżommu identifikaturi multipli. Il-BĊNi għandhom ikunu responsabbli biex jassenjaw u jimmaniġġjaw l-identifikatur prinċipali, imsejjaħ "kodiċi RIAD", sabiex b'hekk jiġi żgurat skambju ta' dejta mhux ambigwu bejn RIAD u kull sistema (lokali) oħra li tibgħat/tirċievi.

RIAD tista' tassenja wkoll lil entitajiet individwali kull kodiċi nazzjonali jew supranazzjonali ("aliases"), li preferibbilment għandhom isegwu standards disponibbli.

3. Azzjonijiet korporattivi

Sabiex tiġi mmaniġġjata d-dejta ta' referenza ta' entità, il-BĊNi l-ewwel għandhom joħolqu dik id-dejta f'RIAD. Sussegwentement il-BĊNi għandhom jimmaniġġjaw il-bidliet demografiċi kollha, bħall-bidu tal-attivitajiet, aġġornament ta' attributi individwali kif ukoll l-għeluq tal-entità, billi jirrapportaw valuri ta' attributi ġodda u/jew jadattaw il-medda ta' validità tal-valuri. (Tħassir attwali huwa antiċipat biss fil-każ eċċezzjonali tal-inklużjoni żbaljata ta' entità).

Jeħtieġ li l-BĊNi jiddeskrivu l-fużjonijiet (jew inkellha d-diviżjonijiet) ta' unitajiet permezz ta' sett komplut ta' azzjonijiet kororattivi, bħal għeluq, modifika u/jew ħolqien ta' unità waħda jew aktar.

Bidliet fis-settur tal-ESA, eż. ir-riallokazzjoni ta' entità waħda mil-lista tal-MFI għal dik tal-IF, għandhom jiġu rrapportati permezz tal-aġġornament tal-valur u l-medda tal-validità fl-attribut "settur ESA".

4. Standards ta’ trażmissjoni

Qabel it-trażmissjoni tal-aġġornamenti tal-lista lill-BĊE, il-BĊNi għandhom iwettqu verifiki ta’ validazzjoni li jaqblu mal-ispeċifikazzjonijiet rilevanti ta’ skambju tad-dejta. Meta jintużaw proċeduri ta’ input, il-BĊNi għandhom iżommu sett adegwat ta’ kontrolli biex jimminimizzaw żbalji operattvi u jiżguraw il-preċiżjoni u l-konsistenza tal-aġġornamenti rrapportati permezz ta' RIAD.

F'każ ta' falliment ta' RIAD, il-BĊNi għandhom jittrasmettu aġġornamenti bl-email lil dan l-indirizz: RIAD-Support@ecb.europa.eu.

Il-BĊNi jistgħu jużaw is-sett tal-ittri nazzjonali tagħhom, bil-kundizzjoni li huma jużaw l-alfabett Ruman. Huma għandhom jużaw Unicode (UTF-8) biex juru b’mod korrett is-settijiet kollha tal-ittri speċjali meta jirċievu informazzjoni mill-BĊE permezz ta' RIAD.

5. Konferma ta’ akkwist u żball

Meta jiġu rċevuti dawn l-aġġornamenti, il-BĊE għandu jwettaq minnufih verifiki biex jivvalida l-preċiżjoni formali u l-konsistenza interna tal-informazzjoni pprovduta.

Il-BĊE għandu jibgħat lura minnufih lill-BĊNi: (a) konferma tal-akkwist li tkun tinkludi informazzjoni sommarja dwar l-aġġornamenti li ġew ipproċessati u implimentati b'suċċess fid-dataset relevanti; u/jew (b) konferma ta' żball li jkun fiha informazzjoni dettaljata dwar l-aġġornamenti u l-verifiki ta' validazzjoni li jkunu fallew.

Malli jirċievu konferma li jkun sar żball, il-BĊNi għandhom jieħdu azzjoni immedjata biex jittrasmettu l-informazzjoni kkoreġuta. Jekk l-informazjoni korretta tiddependi fuq aġġornamenti mibgħuta minn BĊNi oħrajn matul ix-xahar ta’ qabel u għalhekk m’hijiex disponibbli fuq il-websajt tal-BĊE, il-BĊNi għandhom jikkuntatjaw lill-BĊE b’dettalji speċifiċi tal-informazzjoni meħtieġa.

6. Kunfidenzjalità

Il-BĊNi għandhom jiddikjaraw l-istatus ta' kunfidenzjalità ta' kull attribut li jiddeskrivi unità organizzattiva billi jagħżlu wieħed minn tliet valuri predefiniti:"F" tfisser ħielsa, jiġifieri mhux kunfidenzjali; "N" tfisser li l-attribut tad-dejta jista' jiġi rilaxxat biss għall-użu tas-SEBĊ u istituzzjonijiet assoċjati li għalihom ikun hemm memorandum ta' ftehim fis-seħħ, jiġifieri mhux għal rilaxx estern; jew "C" għal informazzjoni statistika kunfidenzjali.

Artikolu 25

Lista ta’ istituzzjonijiet finanzjarji miżmuma għal skopijiet ta’ statistika

1. Tipi ta' listi li għandhom jinżammu u jiġu ppubblikati

Sabiex tkun tista' tiġi stabbilita u miżmuma l-lista ta’ MFIs għal skopijiet ta’ statistika, kif imsemmi fl-Artikolu 4 tar-Regolament (UE) Nru 1071/2013 (BĊE/2013/33), il-varjabbli speċifikati fil-Partijiet 1 u 2 tal-Anness V għandhom jinġabru f'RIAD fl-intervalli speċifikati. Il-BĊNi għandhom jirrapportaw kwalunkwe aġġornament ta' dawn il-varjabbli mingħajr dewmien, b'mod partikolari meta istituzzjoni tingħaqad mas-settur MFI, jiġifieri fil-każ ta’ stabbiliment ta’ MFI bħala riżultat ta’ fuqżjoni, stabbiliment ta’ entitajiet legali ġodda bħala riżultat ta’ diviżjoni ta’ MFI eżistenti, stabbiliment ta’ MFI ġdida, jew bidla fl-istatus ta’ non-MFI preċedenti b’tali mod li ssir MFI, jew meta MFI eżistenti titlaq mis-settur MFI, jiġifieri fil-każ ta’ involviment ta’ MFI f’fużjoni, xiri ta’ MFI minn istituzzjoni oħra, diviżjoni ta’ MFI f’entitajiet legali separati, bidla fl-istatus ta’ MFI b’mod li ssir non-MFI, jew likwidazzjoni ta’ MFI.

Id-dejta ta' referenza aġġornata kontinwament f'RIAD tippermetti ż-żamma tal-lista uffiċjali ta' MFI bbażata fuq klassifikazzjoni tas-settur istituzzjonali, l-istatus tal-attività u karatteristiċi oħrajn ta' istituzzjoni. F'dan il-kuntest tista' tingħata attenzjoni speċjali lil każijiet fejn istituzzjoni fuq il-lista tal-MFI tkun ristretta fl-attivitajiet tagħha ta' intermedjazzjoni finanzjarja, eż. fl-aċċettazzjoni ta' depożiti jew l-għoti ta' self, b'mod partikolari qabel il-likwidazzjoni tagħha u/jew tneħħija mis-settur MFI. Sabiex ikun jista' jsir monitoraġġ mill-qrib tal-konsistenza ma' klassifikazzjonijiet nazzjonali ta' MFIs il-BĊE jista' jitlob perjodikament informazzjoni ulterjuri mill-BĊN relevanti.

Sabiex tkun tista' tiġi stabbilita u miżmuma l-lista ta’ Ifs għal skopijiet ta’ statistika kif imsemmi fl-Artikolu 3 tar-Regolament (UE) Nru 1073/2013 (BĊE/2013/38), il-varjabbli speċifikati fil-Partijiet 1 u 2 tal-Anness V għandhom jinġabru f'RIAD fl-intervalli speċifikati. Il-BĊNi għandhom jirrapportaw kwalunkwe aġġornament ta' dawn il-varjabbli, b'mod partikolari meta istituzzjoni tingħaqad mal-popolazzjoni IF jew meta IF eżistenti titlaq mill-popolazzjoni IF.

Sabiex tkun tista' tiġi stabbilita u miżmuma l-lista ta’ FVCs għal skopijiet ta’ statistika kif imsemmi fl-Artikolu 3 tar-Regolament (UE) Nru 1075/2013 (BĊE/2013/40), il-varjabbli speċifikati fil-Partijiet 1 u 2 tal-Anness V għandhom jinġabru f'RIAD fl-intervalli speċifikati. Il-BĊNi għandhom jirrapportaw kwalunkwe aġġornament ta' dawn il-varjabbli, b'mod partikolari meta istituzzjoni tingħaqad ma' jew titlaq mill-popolazzjoni FVC.

Sabiex tkun tista' tiġi stabbilita u miżmuma l-lista ta’ 'Istituzzjonijiet Relevanti għall-Finijiet tal-Istatistika dwar il-Ħlasijiet (Payment Statistics Relevant Institutions - PSRIs) għall-iskopijiet ta’ statistika kif imsemmi fl-Artikolu 5 tar-Regolament (UE) Nru 1409/2013 (BĊE/2013/43), il-varjabbli speċifikati fil-Parti 1 tal-Anness V għandhom jinġabru f'RIAD fl-intervalli speċifikati. Il-BĊNi għandhom jirrapportaw kwalunkwe aġġornament ta' dawn il-varjabbli, b'mod partikolari meta istituzzjoni tingħaqad ma' jew titlaq mill-popolazzjoni PSRI.

▼M2

Sabiex tkun tista' tiġi stabbilita u miżmuma lista ta' ICs għall-finijiet statistiċi msemmija fl-Artikolu 3 tar-Regolament (UE) Nru 1374/2014 tal-Bank Ċentrali Ewropew (BĊE/2014/50) ( 6 ), il-varjabbli speċifikati fil-Partijiet 1 u 2 tal-Anness V jeħtieġu li jinġabru f'RIAD fl-intervalli speċifikati. Il-BĊNi għandhom jirrapportaw kull aġġornament ta' dawn il-varjabbli, partikolarment meta istituzzjoni tingħaqad ma' jew tħalli l-popolazzjoni IC. Il-BĊNi għandhom jibagħtu d-dejta ta' referenza kompleta kif speċifikat fil-Partijiet 1 u 2 tal-Anness V dwar impriżi u sussidjarji tal-assigurazzjoni prinċipali residenti, fuq il-friegħi residenti kollha irrispettivament minn fejn jinsabu l-impriżi prinċipali tagħhom, kif ukoll fuq friegħi ta' impriżi u sussidjarji tal-assigurazzjoni prinċipali li huma residenti barra t-territorju ekonomiku tal-Unjoni. Dan is-sett ta' informazzjoni għandu jiġi kkumplimentat b'dejta ta' referenza kompleta kif speċifikat fil-Partijiet 1 u 2 tal-Anness V fuq friegħi ta' impriżi u sussidjarji tal-assigurazzjoni prinċipali li huma residenti fi Stati Membri li ma jirrapportawx u li mhumiex parteċipanti. Dan ir-rapportar jista' jkun ibbażat fuq ġbir ta' dejta usa' li jkopri l-friegħi kollha ta' impriżi u sussidjarji tal-assigurazzjoni prinċipali, irrispettivament mill-pajjiż ta' residenza tagħhom.

▼B

2. Frekwenza ta’ rapportar u skadenza

Il-BĊNi għandhom jittrażmettu lill-BĊE, meta jkun possibbli, aġġornamenti tal-varjabbli speċifikati għal MFIs malli jseħħu bidliet fis-settur MFI jew fl-attributi ta’ MFIs eżistenti. Jekk dan ma jkunx possibbli, il-BĊNi għandhom jipprovdu spjegazzjoni bil-miktub għad-dewmien bejn meta jseħħ l-avveniment u meta jiġi rrapportat lill-BĊE.

Il-BĊNi għandhom jittrażmettu lill-BĊE aġġornamenti tal-varjabbli speċifikati għal Ifs ta' mill-inqas fuq bażi trimestrali, b'tempestività ta’ xahrejn wara d-data ta’ referenza. Madankollu, il-varjabbli tal-valur nett tal-assi għandu jiġi aġġornat għall-fondi kollha ta' investiment fuq bażi annwali, b’dewmien ta’ massimu ta' xahrejn wara d-data ta’ referenza tal-aħħar ta’ Diċembru.

Il-BĊNi għandhom jittrasmettu lill-BĊE aġġornamenti tal-varjabbli speċifikati għal FVCs ta' mill-inqas fuq bażi trimestrali, fi żmien 14-il jum tax-xogħol wara d-data ta’ referenza.

Il-BĊNi għandhom jittrażmettu lill-BĊE aġġornamenti tal-varjabbli speċifikati għal PSRIs kif ikunu fl-aħħar